Арманистон ва Озарбайжон ўртасидаги жангларда томонлар ўз позицияларини ҳимоя қилиб турган пайтда фронтда патрул назорати олиб бораётган арман аскари. [Арис Мессинис/AFP]\nАШХОБОД – Арманистон-Озарбайжон низоси давом этар экан, Эрон Туркманистоннинг уруш ҳудудига Афғонистон орқали ёлланма жангариларнинг олиб ўтилиши билан боғлиқ яширин фитнадаги иштироки ҳақида дезинформация тарқатиб, Ашхободнинг жиддий эътирозига учради.\nЭроннинг «Azariha» нашри 15 октябр куни ўз Телеграм-каналида Туркманистон ва АҚШ Афғонистондан Озарбайжонга жангарилар олиб ўтишга яширинча кўмаклашмоқда, деган асоссиз даъвони эълон қилган.\n«Azariha» бу ҳақда Эрон ислом инқилоби қўриқчилари корпусининг (ИИПК) киберхавфсизлик бўлимидаги манбаларга таяниб хабар берган.\n«Афғон жангариларининг олиб ўтилаётгани тўғрисидаги хабар ҳаққоний чиқиши учун форсийзабон Телеграм канали Ан-124-100 юк самолётининг Багром (Афғонистон) шаҳридан Бокугача маршрутини жойлаган», дейди туркманистонлик журналист ва Эрон бўйича мутахассис, фамилияси хавфсизлик важидан ошкор қилинмаган Оғажума.\n18 октябр куни Арманистон ва Озарбайжон ўртасидаги жанглар чоғида фронтни қўриқлаётган арман аскарлари. [Арис Мессинис/AFP]\n«Харитада 14 октябр куни нейтрал мақомга эга Туркманистон устидан учиб ўтган юк самолёти кўрсатилган», деди у Карвонсаройга.\nХабарда Ашхобод ва Вашингтонни халқаро терроризмга алоқадор деб кўрсатиш учун уларнинг бу парвозга яширинча изн бергани ҳақидаги асоссиз айбловлар бор, дейди Оғажума.\n«(Форс тилидаги хабарда) АҚШ ва Туркманистон бевосита айбланмаган бўлса-да, унда бу мамлакатларнинг транспорт операциясида иштирок этаётганига яққол ишора бор», деди Оғажума.\n«Багромдаги авиабазани АҚШ бошчилигидаги коалиция кучлари назорат қилади. Шу тариқа, хабарда америкаликлар (гўёки) афғон жангариларининг Тоғли Қорабоғ минтақасига жойлаштирилишида иштирок этаётганига ишора қилинган», деб қўшимча қилди у.\nҚўшма Штатларнинг халқаро коалиция назоратидаги базада Украинада ишлаб чиқарилган транспорт самолётидан (Ан-124-100) фойдаланиши ҳам хабарнинг ҳақиқатдан йироқ эканлигини тасдиқлайди.\n«Бу сохта хабар Эроннинг барча рақиблари ва душманларини ёмонотлиқ қилиб, уларнинг халқаро майдондаги обрўсига путур етказишга қаратилган», деди Оғажума.\nХабарда, шунингдек, Туркманистон ўзининг ҳеч қандай урушда иштирок этмаслигини кўзда тутувчи чорак асрлик нейтралитетини бузгани ҳақида гап боради. Туркманистоннинг бетарафлик мақоми 1995 йилда Бирлашган Миллатлар Ташкилотининг резолюцияси билан мустаҳкамлаб қўйилган.\nТеҳроннинг бу дезинформацион уринишлари «беҳуда», деди ўз исмини ошкор қилмасликни сўраган Туркманистон ташқи ишлар вазирлиги расмийси.\n«Туркманистон чорак аср давомида бетарафлик тамойилларига содиқлигини исботлаб бўлган», дейди у.\nФорс тилидаги хабарни Арманистон ҳарбий порталининг Телеграм-канали қайта чоп этган, деб хабар беради Turkmen.news.\nТеҳрон дунёнинг турли мамлакатларига қарши қаратилган дезинформацион кампанияларда биринчи бор иштирок этаётгани йўқ.\nШу ҳафтанинг ўзида Эрон режими 3 ноябр куни ўтадиган президент сайловлари олдидан АҚШдаги сайловчиларни қўрқитишга урингани маълум бўлганди.\nШу йил бошида эпидемияга қарши курашни эплолмаганидан эътиборни чалғитиш мақсадида Эрон режими АҚШнинг COVID-19 вирусини яратгани ҳақидаги фитна назарияларини ёйинлашга уринди.\nАҚШ ҳукумати феврал ойида вирусдан жабрланган Эронга ёрдам таклиф қилди, аммо уни қабул қилиш ва Эрон халқига ёрдам бериш ўрнига, Эрон олий раҳбари Оятуллоҳ Али Хоманаий таклифни рад этди ва уни Эрондаги вирус инқирозини оғирлаштиришга қаратилган «яширин чора» деган яна бир фитна назариясини тарқатди.\nИюл ойида Эрон режими, шунингдек, узоқ вақт давом этган табиий газ можаросида Халқаро арбитраж суди томонидан Туркманистон фойдасига чиқарилган қарорни ўз манфаатига мослаб талқин қилишга уринган эди.\nЭрон тўртта мамлакатга бўлиниши керак: Форсий, Жанубий Озарбайжон, Шимолий Туркманистон ва Белужистон.


Қирғиз-тожик чегарасида яна можаро чиқди. Тожикистон “ўз аскарлари ноҳақлигини тан олди”\n18 январ 2022, Тошкент вақти: 17:39\nдекабр 23, 2021\nҚирғиз-тожик чегарасида жойлашган Мақсат қишлоғи\n22 декабрь куни Қирғизистоннинг Боткен вилоятида, Тожикистон билан чегара яқинида яна ўқ овозлари янгради. Ижтимоий тармоқларда ёйинланган видеога кўра, ўқлар юк машинаси ҳайдовчиси бўлмиш қирғизистонликка қарата отилган.\nҚирғизистон Чегара хизмати “тожик ҳарбий хизматчилари юк машинаси ҳайдовчисидан Тожикистон ҳудудига киришни талаб қилган”ини маълум қилди. Қўшни республика ҳодиса юзасидан расмий изоҳ берганича йўқ.\nУшбу воқеа муносабати билан чегарага яқин қирғиз қишлоқларида маҳаллий аҳоли вазиятни назорат қилиш мақсадида халқ дружиналари тузгани айтилмоқда.\n“Вазият тинч, лекин одатда чегараолди ҳудудларда бир кор-ҳол рўй берса, қишлоғимиз эркаклари навбатчилик ташкил қилади. Биз ҳамиша бир-биримиз билан алоқада бўламиз”, дейди Мақсат қишлоғининг собиқ оқсоқоли Сапарали Адинаев.\nУ изоҳ берганида вақт 22 декабрь, чамаси соат 19.00 эди. Адинаевга кўра, ўша кечада Лайлак (Қирғизистон) ҳамда Ганжи (Тожикистон) туманлари раҳбарлари, бундай тўқнашувларнинг олдини олиш мақсадида учрашув ўтказиши режалаштирилган эди.\nИжтимоий тармоқларда ёйилган видеода кадр ортидаги эркак овози ҳодиса Лайлак туманининг Мақсат қишлоғида юз берганини айтади. ҚР Чегара хизмати Боткен вилояти ҳудудий бошқармаси вакили Асилкерим Ажиев қуйидагиларни маълум қилди:\n“Дастлабки маълумотларга кўра, Қирғизистон фуқароси “Камаз” машинасида Боткен вилояти, Лайлак туманидаги Мақсат-Жаштик автойўлида кетаётган бўлган. Йўл қирғиз-тожик чегараси бўйлаб ўтган. Ҳайдовчи ариқдан сув олмоқчи бўлиб тўхтаган. Шу пайт ёнига уч нафар тожик ҳарбий хизматчиси келиб, машинага ўтириб олган ва Тожикистон ҳудудига ҳайдашни талаб қилган. Ҳайдовчи ҳаракатни тожик ҳарбийлари ҳамроҳлигида давом эттирган. Аммо эътиборни тортиш мақсадида у кутилмаганда бошқа бир машина йўлини тўсган ва қичқириб, тожик ҳарбийлари уни қўлга олишганини айтишга улгурган. Тожик чегарачилари машинадан тушган, бу пайтда ҳайдовчи ҳаракатни давом эттирган. Кейин Тожикистон ҳарбийлари юк машинаси ғилдираги ва олд ойнасига қарата уч марта ўқ узган. Натижада ҳайдовчи ойна синиқларидан енгил жароҳат олган. Айни пайтда Қирғизистоннинг Лайлак ва Тожикистоннинг Ганжи участкалари бўйича вакиллари учрашуви ўтказилмоқда.”\nТожикистон расмийлари юз бергани воқеага ҳозирча изоҳ беришмади.\n23 декабрь куни эса ҚР МХДҚ Чегара хизматининг ахборот ва коммуникациялар бошқармаси қўшни республика чегара вакиллари билан 22 декабрда бўлиб ўтган музокара якунлари ҳақида маълумот берди.\nТаъкидланишича, музокара чоғида тожик томонига Тожикистон чегарачилари ҚР фуқароси Б.М.га нисбатан қурол ишлатган мазкур воқеа хронологияси ҳамда жойи намойиш этилган, шундан сўнг “Тожикистон Республикасининг чегара вакиллари тожик ҳарбий хизматчиларининг хатти-ҳаракатлари, хусусан, улар томонидан қурол қўлланиши қонунга хилофлигини тўлиқ тан олганлар”.\nУлар, шунингдек, юз берган воқеани Тожикистон Ҳарбий прокуратураси тергов қилишига ва айбдорлар жазоланишига ваъда беришган.\nМузокара сўнггида томонлар воқеа бўйича бир томонлама суриштирув ўтказишга келишиб олганлар. Тез орада иккала республика чегара заставалари бошлиқлари чегарачиларга ўзини тутиш қоидаларини ўргатиш мақсадида қўшма машғулотлар ўтказади.\nҚирғизистон билан Тожикистон ўртасидаги чегарада баҳсли участкалар кўп. Ана шу мавҳумлик сабабли қўшни мамлакатларнинг аҳолиси ва чегарачилари ер, сув ва коммуникацияларни талашиб тез-тез тўқнашади. Ва шу можаролар чоғида ўқотар қурол қўлланиши ва инсонлар қурбон бўлиши ҳоллари ҳам кўп учрайди.\nЧегарада энг йирик тўқнашув 2021 йилнинг апрель ойи охирларида содир бўлди. У “Головной” сув тақсимлаш объекти жойлашган ҳудуд учун жанжалдан келиб чиққан. Қуролли тўқнашув оқибатида қирғиз томонидан 154 киши жабрланди, 36 киши, жумладан, икки бола нобуд бўлди. Тожикистон ҳукумати эса расман 19 қурбон берганини ва 87 киши ярадор бўлганини маълум қилди.\nЧегара: хавфсизлик ва дипломатия\n“Интербилим” халқаро марказининг Ўш шаҳридаги филиали раҳбари Гулгааки Мамасолиева икки мамлакат фуқаролари орасида келиб чиқаётган бундай воқеалар олдини олиш устида ишламаётгани учун махсус хизматларни танқид қилди:\n“МХДҚнинг сустлиги бу. Махсус хизмат тегишли тартибда иш олиб бориши ва бунақа ҳолатлар олдини олиш чораларини кўриши керак. Бунинг ўрнига ҳокимиятни танқид қилаётган сиёсатчи ва фаолларни кузатиш билан шуғулланишяпти. Улар Қирғизистон ресурсларидан ношудларча фойдаланаётгани учун ҳам чегараларимиз хавфсиз эмас. Сарҳадларимиз муҳофазаси – МХДҚнинг бирламчи вазифасидир.”\nЎз навбатида Қирғизистон расмийлари мунтазам равишда баёнот бериб, чегарада вазият назорат остидалигини айтишади ва вақти-вақти билан музокаралар ўтказишади. Бироқ Гулгааки Мамасолиева Бишкек ва Душанбенинг расмий баёнотларига ишонмаслигини айтади ва буни иккала республика ҳукуматлари ҳамкорликни мустаҳкамлашга доир ҳужжатларни эълон қилмаётгани билан асослайди.\n“Убада Баткен” ҳаракати вакили Акмарват Абдулла қизига кўра, икки мамлакат фуқароларининг тўқнашувларига чек қўйиш учун аҳоли ўртасида тушунтириш олиб бориш ва ҳукуматларнинг ўзаро музокара қилиши етарли эмас. У биринчи галда жараёнга чегара ва хавфсизлик бўйича ўткир мутахассисларни жалб этиш керак, деб ҳисоблайди.\n“Ҳарбий хизматчиларнинг аксарияти – кечагина мактабни битирган ёшлар. Улар мактаб партасидан армияга кетиб, чегараларни қўриқлашяпти. Ҳолбуки чегара можаролари кўп содир бўладиган мамлакатларда чегара хизматига яхши тайёрланган ҳарбийларни олиш лозим. Қўшни мамлакат фуқаролари билан мулоқот чоғида бир оз кўнгилни кенг қилишса, эҳтимол, агрессия пасайган бўларди. Чунки муаммони тиканли сим тортиш билангина ҳал этиш имконсиз”, дейди Озодлик суҳбатдоши.\nҚирғизистон ва Тожикистон ўртасида 970 километрлик чегара бўлиб, шундан атиги 519 километри белгиланган, қолган қисми баҳсли ҳисобланади. Қирғизистоннинг Боткен ва Тожикистоннинг Сўғд вилоятлари орасидаги участка ҳам баҳсли бўлиб, бу ерда қишлоқлар шахмат катаклари каби уйқаш жойлашгани сабабли чегара чизиғини аниқлаш қийинчилик туғдиради.\nИюль ойи охирида икки мамлакат ҳукумат комиссиялари яна 40 километр чегара бўйича келишувга эришгани маълум қилинди. Томонларнинг топография гуруҳлари дам-бадам учрашувлар ўтказишади, аммо музокаралар тафсилотлари очиқланмай қолмоқда.


Сирдарё вилоятида 25,5 трлн сўмлик 737 та лойиҳа амалга оширилади — Sof.uz\nСирдарё вилоятида 25,5 трлн сўмлик 737 та лойиҳа амалга оширилади\n2.03 08:51 102 Иқтисод\nПрезидент Сирдарё вилоятида амалга ошириш кўзланган 25,5 трлн сўмлик 737 та лойиҳа тақдимоти билан танишган. Лойиҳалар натижасида йилига 11 триллион сўмлик ишлаб чиқариш қуввати, қарийб 36 минг иш ўрни яратиш мақсад қилинган. Бундан ташқари, Мирзаобод туманида Гужарат саноат зонасини ташкил этиш ҳам режа қилинган.\n2021 йилда Сирдарё вилоятида умумий қиймати 25 триллион 500 миллиард сўм бўлган 737 та лойиҳа амалга оширилади. 1 март куни президент Шавкат Мирзиёев вилоятнинг инвестиция лойиҳалари тақдимоти билан танишган.\nМаблағларнинг қарийб 900 миллион долларини хорижий инвестициялар ташкил этади. Лойиҳалар натижасида йилига 11 триллион сўмлик ишлаб чиқариш қуввати, қарийб 36 минг иш ўрни яратиш мақсад қилинган.\nЯнги корхоналар 326 миллион долларлик маҳсулот экспорт қилиш, 124 миллион долларлик импорт ўрнини босиш имконини беради. Лойиҳаларни шакллантиришда тўқимачилик, қурилиш материаллари, фармацевтика ва озиқ-овқат саноати «драйвер» сифатида белгилаб олинган.\nХусусан, 2020 йилда вилоятда маҳаллий хомашёдан трикотаж мато тайёрлаш даражаси 70, кийим-кечак ишлаб чиқариш даражаси 75 фоиз бўлган бўлса, жорий йилда буларни 100 фоизга етказиш мўлжаллангани таъкидланган.\nТўқимачилик соҳасида амалга ошириладиган 29 та лойиҳаси натижасида қарийб 818 миллиард сўмлик ишлаб чиқариш қуввати ташкил этилиб, қўшилган қиймат 2,5 баробар ортади. 6 минг 600 дан зиёд иш ўрни яратилади.\nҚурилиш материаллари саноатида 16 та лойиҳа режалаштирилган. Барча корхоналарни шу йил ишга тушириб, 2 мингга яқин кишининг бандлигини таъминлаш кўзда тутилган.\nДавлат раҳбари Мирзаобод туманида Гужарат саноат зонасини ташкил этиш лойиҳасига алоҳида аҳамият қаратган. У ерда томчилатиб суғориш ва иссиқхона жиҳозлари, қишлоқ хўжалиги техникаси агрегатлари ва минитехникалар, пластмасса буюмлар, трикотаж, озиқ-овқат маҳсулотлари ишлаб чиқарувчи 8 та корхона бўлади. Уларда 1 минг 600 дан зиёд киши ишлайди. Йилига 25 миллион долларлик экспорт имконияти яратилади, дейилади хабарда.\nБугунги кунда мазкур саноат зонаси учун 40 гектар ер ажратилган. Уни ташкил этишга 100 миллион доллар тўғридан-тўғри хорижий инвестиция жалб этилиши белгиланган. Корхоналар 2021−2023 йилларда бирин-кетиш ишга туширилади.\nПрезидент лойиҳалар ижросида сифат ва муддатга алоҳида эътибор қаратиш, импорт ўрнини босувчи маҳсулотлар ишлаб чиқаришни кўпайтириш юзасидан кўрсатмалар берган. Сирдарё вилоятининг Тошкент шаҳрига яқинлиги, темир йўл инфратузилмасидан фойдаланиб, логистикани ривожлантириш, қўшни давлатлар билан ҳамкорликни кенгайтириш зарурлигини таъкидлаган. Президент матбуот хизмати хабар берган.


Ислом – КУН УЗ\n1 week ago\tЖамият Comments Off on Сут сотувчи аёл – қисса\nБир куни саҳар палласи мӯминларнинг амири, халифа Умар ибн Хаттоб розияллоҳу анҳу хизматчиси Аслам билан бирга Мадина кӯчаларида айланиб, одамларнинг аҳволидан бохабар бӯлмоқ учун шахсан ӯзи шаҳар кӯчаларида юрган эди. Бир кӯчадан кетаётганларида қизиқ бир суҳбат уларнинг қулоғига чалинди. Эрталабда ҳайвонларни соғаётган аёллар гаплашишаётган экан. Уларнинг ёши каттароғи қизига соғилган …\n1 week ago\tМаданият Comments Off on Амонатдор чупон – ислом қисса\nБир куни Абдуллоҳ ибн Умар ибн Хаттоб розияллоҳу анҳу бир дӯсти билан сафарга чиқди. Улар чарчаб, бир тоғнинг ёнида дам олгани ӯтирдилар. Шу пайт олдиларидан бир чӯпон подасини ҳайдаб ӯтиб қолди. Абдуллоҳ розияллоҳу анҳу уни чақириб: Бу сурувнинг чӯпони сенми? – деб сӯради. Ҳа. Қӯйларингдан бирини менга сотгин. Бу қӯйлар …\nҚуйидаги ҳикоя ҳам бир муборак ҳадисда Расулуллоҳ –саллаллоҳу алайҳи ва саллам– айтиб берган ибратли воқеалардан биридир: Бир тижоратчи киши уйига мардикорлар олиб келиб ишлатган экан. Мардикорлар ишларини тамомлагач уларнинг барчасига ҳақини берибди-ю, фақат бир мардикор иш ҳақини олмай туриб кетиб қопти. Мардикорнинг ҳақини бера олмаган тижоратчи унинг ҳақини ӯзида сақлаб …\n1 week ago\tМаданият Comments Off on Кумиб қуйилган олтин қисса\nПайғамбаримиз – саллаллоҳу алайҳи ва саллам– бир муборак ҳадисда ушбу воқеани ҳикоя қилиб берганлар: Бир одам уй сотиб олиб, унда яшай бошлади. Бир куни уйда ӯра қазиётган эди, олдидан бир катта кӯза чиқиб қолди. Ичини очиб қараса, олтин билан лиқ тӯла экан. Нима қилишини билмай ҳайрон бӯлди-да, кӯп бош қотирганидан сӯнг …\n1 week ago\tМаданият Comments Off on Дарёда оқизилган пул\nБир киши тижорат мақсадида сафар қилмоқчи бӯлган экан. Лекин савдо учун тӯплаган моли озлик қилиб, бошқа бир кишидан минг динор қарз бериб туришини сӯради. Пул эгаси қарз бериб туришга кӯнди-ю, лекин қарз бераётганига бирон кишининг гувоҳ бӯлишини сӯраб, қарзни ӯз вақтида қайтаришига кафил буладиган киши ҳам олиб келишини талаб қилди. …\nЁзнинг қоқ ӯртаси, кунлар роса қизиган, иссиқ авжига чиққан палла эди. Усмон ибн Аффон – розияллоҳу анҳу– Мадина шаҳрининг ташқарисида хизматкорлари билан бирга соя остида дам олиб ӯтирган эдилар. Ҳаво жуда иссиқ, қумлардан қизиган тандирдагидек қайноқ тафт кӯтарилиб турмоқда. Одатда саҳро шамоли эсиб турса, бир оз ҳаво айланиб, нафас олиш …\nАмонат улуғ хулқ ва гӯзал сифат бӯлиб, ҳар бир мусулмон инсон амонатдор бӯлмоғи, амонатни гӯзал даражада адо этмоғи лозимдир. Зеро, қудратли ва улуғ Аллоҳ таоло шундай амр қилган: «Албатта Аллоҳ сизларни амонатларни ӯз эгаларига топширишга буюради» (Нисо сураси, 58-оят). Ҳақиқий мусулмон амонатли, ишончли бӯлади, одамлар унга ҳамма нарсада ишонадилар, у …\n12.07.2018\tМаданият Comments Off on Намоз ўқиш тартиби аёллар учун\nТоза кийим, тоза бадан, намоз ўқиладиган тоза ўринда таҳорат билан қиблага юзланган ҳолда намоз ўқишга киришилади. Намоз қуйидаги тартибда ўқилади. Икки ракатли суннат намозлари ўқиш тартиби: 1. Каъба томонга юзланиб «Бомдод (ёки пешин, шом, хуфтон) намозининг икки ракат суннатини холис Аллоҳ учун ўқишга ният қилдим» мазмунида ният қилинади. 2. Икки …\n23.04.2018\tМаданият Comments Off on БОМДОД НЕЧИ РАКАТ (Намоз\nМуқаддас ҳаракатлар кетма-кетлигини бажарилиши, Исломда “ракат” деб аталади. Бир неча ракатдан иборат бомдод намози, агар нотӯғри тартибда ижро этиладиган бўлса, Аллоҳ томонидан қабул қилинмайди. Намозда ракаат деб аталадиган ҳар бир ибодатнинг такрорланиши бир неча мажбурий босқичларни ўз ичига олади, шунингдек бомдод намозининг ҳар бир ракати қуйидаги амаллардан иборатдир: Такбир – …


1 январдан ичимлик суви ва оқова учун олдиндан юз фоиз ҳақ тўланади\n28 январ 2021, Тошкент вақти: 15:01\nЎзбекистонда 2018 йил 1 январдан бошлаб истеъмол қилинадиган ичимлик суви ва оқовалар учун олдиндан юз фоиз ҳақ тўлаш жорий этилди. Бу хизматлар учун олдиндан ҳақ тўламаган истеъмолчилар тизимдан узиб қўйилади.\nПрезидент бу борадаги қарорни 16 ноябрь куни имзолаган эди. Ҳужжатдан маълум бўлишича, аввалдан ҳақ тўламагани учун сув тизимидан узиб қўйилган истеъмолчи тизимга қайта уланса, энг кам ойлик иш ҳақининг 2 баробаридан 10 баробаригача ҳақ тўлайди.\n“Ҳужжат республика аҳолисини барқарор равишда сув билан таъминлашни хавф остига қўйган вазият пайдо бўлгани, шунингдек, вазиятни яхшилаш учун тезкор чора-тадбирлар кўриш зарурати ҳисобга олинган ҳолда қабул қилинди”, дейилади президент қарорига берилган расмий шарҳда.\nИчимлик суви ва оқовалар учун ҳақни истеъмолчилардан ундириш Бош прокуратура қошидаги Мажбурий ижро бюроси томонидан амалга оширилади. Шу муносабат билан қарорда “Сувоқова” ва “Сувсоз” давлат унитар корхоналаридаги назоратчилар штат бирликлари қисқартирилади.


Мамлакат ичида смартфон сотиб олганлар IMEI-код учун пул тўламайди\nМамлакат ичида смартфон сотиб олганлар IMEI-код...\n01.12.2019 19:57 0 5013\nАйни кунларда мобиль қурилмаларининг IMEI-кодини рўйхатдан ўтказиш масаласи оммавий ахборот воситаларида кенг ёритиб борилмоқда. Шундай бўлсада, ҳар бир фуқаро учун муҳим бўлган ушбу тизим ҳақида кўплаб саволлар юзага келмоқда. Шуни эътиборга олиб, АКТ вазирлиги ахборот хизмати IMEI-код бўйича энг кўп берилаётган долзарб саволларга яна бир бор ойдинлик киритди.\nҚуйидагилар ҳамма билиши лозим бўлган маълумотлар, чунки IMEI-кодларни бепул рўйхатдан ўтказиш учун берилган муддат тугади.\nIMEI-код ким томонидан рўйхатдан ўтказилади?\nIMEI-код мобил қурилмани Ўзбекистон ҳудудига олиб кирган юридик ёки жисмоний шахс томонидан рўйхатдан ўтказилади. Демак бундан кўриниб турибдики, мобил қурилмани мамлакат ичида сотиб олаётган фуқаро уни рўйхатдан ўтказиши шарт эмас. Фақат харид қилинаётган қурилманинг рўйхатдан ўтган ёки ўтмаганлигини текшириб кўриши зарур. Буни:\nUZIMEI расмий веб-сайти орқали;\n1170 қисқа рақамига қўнғироқ қилиш орқали;\nUSSD *1170# ёки SMS 1170 сўровлари ёрдамида билиб олишингиз мумкин.\nАгар сиз сотиб олаётган мобил қурилма рўйхатдан ўтмаган бўлса, билингки, бу қурилма Ўзбекистон Республикаси ҳудудига ноқонуний олиб кирилган, ушбу маълумот асосида Сиз ҳуқуқни ҳимоя қилувчи органларга мурожаат қилишингиз мумкин. Юқорида таъкидлаганимиздек, IMEI-код мобил қурилмани Ўзбекистон ҳудудига олиб кирган юридик ёки жисмоний шахс томонидан рўйхатдан ўтказилиши белгиланган.\nМобил қурилманинг 15 хоналик серия рақами IMEI-код дейилади. IMEI-код SIM-карталар ишлашини таъминловчи барча мобил қурилмаларда мавжуд бўлиб, SIM-картанинг ҳар бир слотига алоҳида берилади. Агар мобил қурилмада SIM-карталарнинг икки ёки ундан кўп слотлари мавжуд бўлса, ушбу мобил қурилма икки ёки ундан ортиқ IMEI-кодларга ҳам эга бўлади.\nДемак, агар сизда иккита SIM-карта билан ишлайдиган мобил қурилмангиз бўлса, иккита IMEI-код олишингиз лозим бўлади.\nIMEI-код нимага керак?\nмобил қурилмаларнинг IMEI-коди/кодларини текшириш орқали сифатсиз, инсон соғлиғига зарар келтирадиган ва республика ҳудудига ноқонуний йўл билан олиб кирилган қурилмалар савдосининг олдини олиш учун;\nмобил қурилма йўқолиб қолган ёки ўғирланган ҳолатда унинг қидирув ишларини тезкор амалга ошириш учун;\nмобил гаджетларни қўллаган ҳолда содир этиладиган жиноятларни самарали ва тезкор фош этиш учун;\nсолиқ ва божхона тизимида коррупция хавфини қисқартириш учун.\nҚурилманинг IMEI-кодини қаердан билиш мумкин?\nIMEI-код қурилманинг клавиатурасида *#06# буйруғини териш орқали билиб олиш мумкин. Бундан ташқари, ушбу код қурилмани қутисида, кафолат картасида ва айрим қурилмаларнинг батареяси остида ёзилган бўлади.\nҚачон рўйхатдан ўтказиш керак?\nҚурилма орқали биринчи тармоқ ҳодисаси содир этилгандан сўнг (яъни биринчи марта SIM-карта қўйилганидан кейин) 30 кун ичида IMEI-коди рўйхатдан ўтказилиши керак. Ҳозирда фойдаланилаётган мобил қурилмаларнинг IMEI-коди 1 ноябргача автоматик рўйхатдан ўтказилган (текшириб кўришингиз мумкин).\nДемак, мобил қурилмалар тизим операторига мурожаат қилиш орқали:\n1 ноябрдан 1 декабргача – бепул эди;\n1 декабрдан – тўлов асосида рўйхатга олинади.\nСотиб олинган, аммо шу кунгача ишлатилмаган (янги) мобил қурилмалар тақдири нима бўлади?\nУндай қурилмаларни, афсуски, жисмоний шахслар энди рўйхатан ўтказа олмайдилар. Юридик шахслар эса тизим операторига мурожаат асосида, керакли ҳужжатларни тақдим этгандан сўнг, бундай қурилмаларни рўйхатдан ўтказишлари мумкин.\nIMEI-код қанча тўлов эвазига рўйхатдан ўтказилади?\nбитта IMEI-коди учун БҲМдан фоиз ҳисобида:\nимпорт қилувчи учун – 20% (44 600 сўм)\nишлаб чиқарувчи учун – 10% (22 300 сўм)\nжисмоний шахс (резидент) учун биринчи тармоқ ҳодисасидан бошлаб:\n30 кун ичида – 20% (44 600 сўм)\n30 кун ўтгандан кейин – 25% (55 750 сўм)\nжисмоний шахс (норезидент) учун:\nчет эл SIM-картасидан (роумингдан) фойдаланилганда – бепул\nмаҳаллий SIM-картадан 30 кун ичида фойдаланилганда – бепул\nмаҳаллий SIM-картадан 30 ўтгандан кейин фойдаланилганда – 20% (44 600 сўм)\nТизим операторига қандай мурожаат қилинади?\nБунинг 5 та йўли бор:\n1) uzimei.uz сайти орқали\n2) my.gov.uz сайти орқали\n3) 1170 рақамига SMS юбориш орқали\n4) *1170# га USSD сўров юбориш орқали\n5) Почта алоқа бўлимига ёки тизим операторига (Себзор, 18-А манзилига) шахсан бориш орқали\nSIM-картани ўзгартирганда, IMEI-кодни қайта рўйхатдан ўтказиш керакми?\nЙўқ. IMEI-код 1 маротаба UZIMEI тизимида рўйхатдан ўтказилади. SIM-карта ўзгартирилганда IMEI-кодни қайта рўйхатдан ўтказиш талаб қилинмайди.\nIMEI-код мобил қурилмани Ўзбекистон ҳудудига олиб кирган юридик ё жисмоний шахс томонидан рўйхатдан ўтказилади.\nIMEI-коднинг ҳолатини қандай текширса бўлади?\n1) UZIMEI расмий веб-сайти орқали;\n2) 1170 қисқа рақамига қўнғироқ қилиш орқали;\n3) USSD *1170# ёки SMS 1170 сўровлари ёрдамида.\nсмартфон рўйхатдан ўтказиш IMEI-код\nТехнология 23/02, 10:35\n«Apple» 2016 йилги ўрнига қайтди\nТехнология 06/02, 10:11\nЭнг арзон «iPhone SE» қачон чиқади?\nТехнология 30/01, 21:15\nПрезидентлар қандай телефонлардан фойдаланишади: Обама, Байден, Макрон, Путин ва бошқалар


Сўнгги бир кунда Қозоғистонда 2 283 кишида коронавирус аниқланди NUR-SULTAN. Kazinform – Қозоғистонда ўтган суткада 2 283 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kzга таяниб.\nҚР Президенти муборак Ҳайит байрами билан табриклади NUR-SULTAN. Kazinform – Қозоғистон Президенти Қасим-Жомарт Тоқаев қозоғистонликларни Рамазон ҳайити байрами билан табриклади, деб хабар беради Kazinform Ақорданинг матбуот хизматига таяниб.\nНурсултон Назарбоев: Ҳайит байрами барча қозоғистонликларни бирлаштирадиган байрамдир NUR-SULTAN. Kazinform – Қозоғистон Республикасининг Биринчи Президенти - Елбасы Нурсултон Назарбоев Рамазон ҳайити байрами билан табриклади, деб хабар беради Kazinform elbasy.kzга таяниб.


«Оммавий маданият» таҳдиди (тақдимот) | «Умид» ИДУМ\nadmin Juma Iyun 30th, 2017 Shanba Iyul 1st, 2017 Хавфсизлик Фикр билдирилмаган\nЎзбекистонда изчил амалга оширилаётган ислоҳотлар жараёнида миллий ва умуминсоний қадриятларни уйғун қабул қилиш, маънавий ва ахлоқий фазилатларга янгича муносабатлар, анъаналар шаклланди. Айни пайтда, жамиятни демократлаштириш жараёнида турли маънавий ва ахлоқий қадриятларга зид бўлган таҳдидлар ҳам пайдо бўлиб, улар биринчи президентимиз И.А. Каримов таъкидлаганларидек, «ўз-ўзидан мамлакат хавфсизлигини, унинг миллий манфаатларини, соғлом авлод келажагини таъминлаш йўлидаги жиддий хатарлардан бирига айланиши ва охир-оқибатда жамиятни инқирозга олиб келиши мумкин». Шу маънода кейинги даврда жамиятимизда «оммавий маданият» деб аталмиш маънавий таҳдид ҳам пайдо бўлганлиги ҳеч кимга сир эмас. Бу таҳдид аввало жамиятнинг маънавий-мафкуравий омилларига хуруж қилмоқда. Биз мазкур рисолада ана шу таҳдининг мазмун-моҳият, намоён булишнинг айрим хусусиятлари ҳақида фикр юритмоқчимиз.\n«Оммавий маданият»: у билан боғлиқ тушунчалар талқини\nБугунги кунга келиб, муайян мамлакатни забт этиш, бирор халқни бўйсиндириш воситалари тубдан ўзгарди. Илгари бу мақсадларга эришиш учун қанчадан-қанча қурол-аслаҳалар, қимммат-баҳо техника, минглаб аскарлар ва анча-мунча вақт ҳам керак бўлар эди. Ҳозирда эса бирор мамлакат ёки халқни бўйсиндириш учун оммавий ахборот воситаларининг ўзи кифоя қилмоқда. Куч ишлатиш, мажбурлаш, зўравонлик ахборот орқали таъсир қилиш, одамларни бирор бир ғояга ишонтириш, онгни бошқариш технологияларига ўрин бўшатяпти.\nОммавий маданият — XX аср ўрталарида оммавий мулоқот ва ахборот воситаларининг жамият ҳаётига чуқур кириб бориши ва барча ижтимоий гуруҳлар учун етарли бўлиши натижасида шаклланган ва моҳиятан барча ёшдаги аҳоли учун тушунарли бўлган маданият намуналаридир.\nКуч орқали мақсадга эришиш инсоният томонидан бирдек қораланади, чунки бунда инсонга жисмоний оғриқ, шикаст, моддий зарар етказилади. Ишонтириш воситасида харакат қилаётганларни эса бирор нарсада айблаш қийин, зеро, улар тарғиб қилаётган ғоялари ортида қандай манфаатлар яширинганини билиш осон эмас. Ваҳоланки, сўз, фикр, ахборот орқали инсон тафаккурини забт этиш ҳам халқ, мамлакат, ҳудудни босиб олишнинг бироз маданийлашган кўриниши ҳисобланади, бироқ бунда истилочининг ким экани номаълум бўлади, ҳатто аҳоли ўзини босиб олиш учун ким кураш олиб бораётганини англамайди ҳам. Бу кураш яширин равишда, зимдан оширилгани боис, унга уюшқоқ ҳолда қаршилик кўрсатиб бўлмайди, айнан шу омил бундай қарашларнинг муваффақиятини белгилаб беради.\nГегемониянинг бу шакли “маданий гегемония” (устунлик, йўлбошчилик) деб номланади. Жаҳон миқёсида авж олдирилаётган бундай маданий гегемония курашда алданиб қолмаслик учун истилочиларнинг асл мақсад-муддаоларини билиш, қўлланилаётган услуб ва воситаларни пухта ўрганиш талаб этилади.\n«Оммавий маданият» таркибидаги кишиларнинг дастурий қараши шундайки, улар инсонни эмас, аксинча, нарсалар ва буюмларни эъзозлашади. Маънавий дунёни эмас, маиший-истеъмолчилик ҳис-туйғуларини қадрлайдилар ва уларни кенг оммалаштиришга интиладилар. Уларнинг маънавий позицияси – маънавиятни ўлдириш ва «нарсаларга қуллик»ни рағбатлантиришдир. Американинг таниқли адиби Р. Бредбери айтганидек, «оммавий маданият» мактабидан ўтган авлод учун ҳаётнинг маъноси – автомобил, телевизор, компьютер ва шунга ўхшаш техник воситаларгагина эга бўлишдир.\n«Оммавий маданият» да «Оммавий мусиқа» алоҳида ўрин тутади. «Оммавий мусиқа» ни «Янги рок» белгилайди. «Янги рок», таъбир жоиз бўлса, кучайтирилган ритмик тузилмали мусиқадир. Яъни жазавали ритм, зарб, шовқин ушбу мусиқанинг қиёфасидир. Бу мусиқа тинглашга эмас, балки вужуд ҳаракатига, талвасали рақсга йўналтирилган. «Оммавий маданият» даги техник-ижро воситалари мусиқа имкониятларини ниҳоятда торайтирмоқда, полифонизм – мусиқий садолар бойлиги ва ранг-баранглигини йўққа чиқармоқда.\nҲозирги даврга келиб «оммавий маданият» ривожланган мамлакатлар ва айниқса, ривожланиш жараёнида бўлган миллий давлатчиликка жиддий хавф сола бошлади. Турли олимлар «оммавий маданият» тушунчасини турли талқин этсаларда, «оммавий маданият» ХХ асрда инсоният яратган классик маданиятга салбий таъсир этиши билан намоён бўла бошлади. Олимлар «оммавий маданият»ни алоҳида олинган ижтимоий омил сифатида талқин этиб, унинг келиб чиқиши, ўзига хос хусусиятлари ва ривожланиш тамойилларини тадқиқ этмоқдалар.\n«Оммавий маданият»га қарши кураш чоралари\nЖамиятимизда демократик қадриятлар изчил таркиб топиб бормоқда. Бу жараёнда миллий ва умуминсоний қадриятларни уйғун қабул қилиш, маънавий ва аҳлоқий қоидаларга янгича муносабат, мафкуравий ва маърифий янгиланиб бориш каби хусусиятлар шаклланди. Айни пайтда, демократик турмуш тарзининг юзага келишида маънавий ва аҳлоқий тубанлик иллатлари ҳам пайдо бўлмоқда. Бундай ҳолат онгли ва мақсадли равишда четдан туриб шакллантирилмоқда. Биринчи президентимиз И.А.Каримов таъкидлаганидек, «ҳақиқат ва холисликдан йироқ бўлган, фақат ғаразли сиёсий манфаатларни кўзлайдиган бундай қарашлар ҳеч кимга наф келтирмайди ва ҳеч кимнинг обрўсига обрў қўшмайди, албатта». Шу маънода кейинги пайтларда жамиятимизда «оммавий маданият» аталмиш маънавий ва ахлоқий тубанлик иллати пайдо бўлаётгани кўпчиликка аёндир.\n«Оммавий маданият» тушунчаси биз учун янги тушунча ҳисобланади. Бироқ у ғарб олами учун анча танишдир. Ўзбекистонда бу муаммога жамоатчилик эътиборини илк бор биринчи президентимиз И.А.Каримов қаратиб, қуйидаги фикрларни билдирган эди: «Биз юртимизда янги ҳаёт асосларини барпо этар эканмиз, бир масалага алоҳида эътибор беришимиз лозим… Четдан биз учун мутлақо ёт бўлган, маънавий ва ахлоқий тубанлик иллатларини ўз ичига олган «оммавий маданият ёпирилиб кириб келиши мумкинлигини унутмаслик керак»\nХуллас, Ғарб жамияти маънавий ҳаётида инқироз тушкунлиги туфайли бузғунчилик, оммавий невроз, ахлоқсизлик, тажовузкорлик каби ҳолатлар намоён бўлиб, тобора хатарли тус олмоқда. Зеро, глобаллашув жараёни, замонавий коммуникация тармоқларининг жадал ривожланиши, маданиятлараро, инсонлараро мулоқот кенгайиб бораётган бир паллада Ватанимиз мустақиллигини мустаҳкамлаш, аждодларимиз қолдирган маънавий-маданий меъросни асраб-авайлаш ва келгуси авлодларга беками-кўст етказиб бериш, ёшларимизни ақлли, доно, бахтли ва баркамол этиб тарбиялаш ғоят муҳим аҳамият касб этади!\n«Оммавий маданият» тушунчаси, мазмун моҳияти.pptЮклаб олмоқ\n«Оммавий маданият» таҳдиди.pptЮклаб олмоқ\nommaviy madaniyat, xavfsizlik, безопасность, массовая культура, Оммавий маданият, попкультура, субкультура, угроза, хавфсизлик\n← Ҳайит айёмингиз муборак бўлсин!\nЖалолиддин Румий →


Янги Ўзбекистон остонаси мактаб таълимидан бошланади\nПарламент қуйи палатаси депутатлари Миришкор туманига ташрифлари давомида 38 умумтаълим мактаби ҳамда 1-умумтаълим мактаби филиали фаолияти билан танишиб, педагог-ўқитувчилар билан мулоқот ўтказдилар.\nМаълумки, давлатимиз раҳбари яқинда ўқитувчи ва мураббийлар кунига бағишланган тантанали маросимдаги нутқида мактабларнинг инсон ҳаётидаги аҳамиятига алоҳида урғу бериб ўтди. Хусусан, мактаб муаммосига биринчи даражали масала деб қараш лозимлиги, мактабни фақатгина таълим маскани эмас, юксак маънавият бешиги ва болаликдан касбга ўргатувчи улуғ даргоҳга айланиши зарурлигини таъкидлади.\nПрезидент томонидан парламент вакилларидан маҳаллий кенгашларнинг мактаблар билан ишлаш тизимини алоҳида назоратга олиб, ушбу жараёнларга яқиндан кўмак беришлари сўралди ва умумтаълим мактаблари билан ишлашни янада кучайтириш бўйича тегишли чора-тадбирларни ишлаб чиқиш таклифи берилди.\n38-умумтаълим мактабидаги мулоқотлар давомида ўқитувчи-педагоглар томонидан таълим сифатини яхшилаш, битирувчи ўқувчиларни олий таълим билан қамраб олиш даражасини ошириш юзасидан қатор таклифлар билдилди. Хусусан, таълим жараёнларини замонавий технологиялар асосида такомиллаштириш мақсадида мактабларни тезкор интернет билан таъминлаш лозимлиги таъкидланди. Айни пайтда туман бўйича бор йўғи 6 та мактаб интернет билан таъминланган холос. Шунингдек, олий таълим учун мақсадли квотани шакллантиришда ҳар бир ҳудуднинг имкониятларидан келиб чиқиб шакллантириш, бунда квотани вилоятлар кесимида эмас, балки туманлар кесимида ажратиш лозимлиги, шундагина квоталарнинг самараси сезилиши қайд этилди.\nУчрашув давомида Миришкор тумани педагог кадрларга бўлган эҳтиёж бўйича вилоятда биринчи ўринда туриши маълум бўлди. Шундан келиб чиқиб, Олий Мажлис Қонунчилик палатаси Спикери айни пайтда фаолият юритаётган педагог кадрларнинг имкониятларини ўрганиш, нафақада бўлган тажрибали ўқитувчиларни мактабларга жалб қилиш юзасидан фикрларини билдириб ўтди.\n1-умумтаълим мактаби фаолияти билан танишиш асносида депутатлар мамлакатимиз Президентининг 2019 йил 26 ноябрдаги «Замонавий мактаб»ларни ташкил этиш чора-тадбирлари тўғрисида”ги қарори ижросига эътибор қаратдилар. Ушбу ҳужжатга кўра, жорий йилда мактабнинг 120 ўринга мўлжалланган филиалини қўриб, фойдаланишга топишириш белгиланган. Лойиҳа қиймати 1,3 миллиард сўмдан ортиқни ташкил қилади. Бу ерда қурилиш ишлари тўлиқ якунланиб, таълим муассасаси замонавий асосда жиҳозлангани ҳамда таълим жараёни бошланганига гувоҳ бўлинди.\nОлий Мажлис Қонунчилик палатаси Спикери Нурдинжон Исмоилов бугун мамлакатда айнан халқ таълими соҳасига берилаётган эътибор, ўқитувчиларнинг жамиятда нуфузи ва мавқеини ошириш юзасидан кўрилаётган чораларга алоҳида тўхталиб, бу борадаги ишлар парламентнинг ҳам доимий назоратида бўлишини таъкидлади.\nШунингдек, COVID-19 туфайли жорий этилган карантин оқибатларининг мактаб таълимига таъсири ҳақида тўхталиб, бугунги мураккаб шароитда “онлайн мактаб” лойиҳаси ва масофавий таълимни муваффақиятли тадбиқ этишда соҳа фидоийларининг меҳнатини эътироф этди.\nДепутатлар янги мактаб филиалининг моддий-техник базасини мустаҳкамлаш, замонавий жиҳозлар ва кўргазма қуроллари билан таъминлаш масалалари билан қизиқдилар. Мулоқот чоғида педагоглар таълим жараёнини такомиллаштириш, ўқувчиларга билим беришда айнан қайси устувор жиҳатларга эътибор қаратиш лозимлиги юзасидан ўзларининг фикр-мулоҳазаларини билдириб ўтдилар.


Бугун, 26 сентябрь куни, Ўзбекистон хоккейи учун тарихий воқеа юз берди: мамлакат хоккей федерацияси бошқа олти мамлакат қаторида Халқаро шайбали хоккей федерациясига (IIHF) қабул қилинди. Бу Римдаги (Италия) IIHF конгрессида содир бўлди.\n«Аввало, бизни қўллаб-қувватлаган ва конгрессда ЎХФ учун овоз берган барча IIHF аъзоларига раҳмат айтаман. Шайбали хоккейнинг катта оиласига қўшилиш биз учун катта шарафдир. Мен ўз мамлакатимдаги барча хоккей мухлислари билан биргаликда бундан фахрланмоқдаман ҳамда янги мақомимиз Ўзбекистонда ўйинни ривожлантириш учун кўпроқ имкониятлар очишига ишонаман.\nРивожланиш ва таълим дастурларига, шунингдек, IIHF томонидан ўтказиладиган турли хил тадбирлар ва мусобақаларга, янги алоқалар ва бошқа аъзо ассоциациялар билан муносабатларга эга бўлиш, шубҳасиз, бутун мамлакат бўйлаб хоккейни кенгайтириш бўйича режаларимизни қўллаб-қувватлайди», - дея маълум қилди Ўзбекистон хоккей федерацияси (ЎХФ) президенти Бахтиёр Фозилов.\nЭслатиб ўтамиз, ЎХФ 2018 йил март ойида ташкил этилган. 2019 йил бошида у Ўзбекистоннинг биринчи чемпионатини ўтказди. 31 май куни янги ташкил этилган «Ҳумо» клуби Олий хоккей лигаси чемпионати - Буюк Ипак йўли кубогида иштирок этишига қарор қилинди. 2019 йил август ойида «Ҳумо-2» жамоасининг Қозоғистон Республикаси очиқ чемпионатида иштирок этиши тўғрисидаги қарорга келинди.


Давлатимиз раҳбари Тожикистон пойтахтида 11 сентябрь куни ШҲТ саммити доирасида Эрон, Тожикистон ва Россия раҳбарлари билан икки томонлама муҳим музокаралар ўтказди.\nЎзбекистон Республикаси Президенти Ислом Каримов Душанбега ШҲТда кузатувчи мақомига эга бўлган давлат раҳбари сифатида ташриф буюрган Эрон Ислом Республикаси Президенти Ҳасан Руҳоний билан учрашди. Томонлар турли соҳалардаги ўзаро муносабатларнинг бугунги ҳолатини муҳокама қилиб, ҳамкорликни янада ривожлантириш юзасидан фикр алмашдилар.\nПрезидентлар икки мамлакат ўртасидаги муносабатларни изчил ривожлантириш, савдо-иқтисодий соҳада икки томон учун ҳам манфаатли алоқаларни мустаҳкамлаш зарурлигини қайд этдилар.\nШу куни Ўзбекистон Президенти Ислом Каримов Тожикистон Президенти Имомали Раҳмон билан учрашди. Давлат раҳбарлари икки томонлама ҳамкорлик ва минтақавий масалалар юзасидан фикр алмашдилар.\nПрезидент Ислом Каримов Россия Федерацияси Президенти Владимир Путин билан ҳам музокара ўтказди.\nБугунги кунда Ўзбекистон билан Россия ўртасидаги ҳамкорлик ўзаро манфаатдорлик асосида ривожланмоқда. Савдо-иқтисодий ҳамкорлик изчил кенгаймоқда.\nИслом Каримов ва Владимир Путин мамлакатларимиз ўртасида мунтазам фикр алмашиш муҳим аҳамиятга эга эканини қайд этдилар.\n12 сентябрь куни ШҲТнинг навбатдаги саммити бўлиб ўтди.\nШҲТга аъзо мамлакатлар Давлат раҳбарлари кенгашининг тор доирадаги мажлисида Ўзбекистон Президенти Ислом Каримов, Хитой Раиси Си Цзиньпин, Россия Президенти Владимир Путин, Тожикистон Президенти Имомали Раҳмон, Қозоғистон Президенти Нурсултон Назарбоев ва Қирғизистон Президенти Алмазбек Атамбаев иштирок этди. Кун тартибига киритилган масалаларни кўриб чиқиш ташкилотга аъзо давлатлар раҳбарлари, кузатувчи мақомига эга бўлган давлатлар, қатор халқаро ва минтақавий ташкилотлар вакиллари, шунингдек, фахрий меҳмонлар иштирокида ўтган кенгайтирилган мажлисда давом эттирилди.\nПрезидент Ислом Каримов ўз нутқида бугун Афғонистонда юзага келаётган вазият, жаҳон иқтисодиётидаги ҳозирги аҳволга тўхталди, шунингдек, Украинадаги муаммони бартараф этишга доир ўз фикр-мулоҳазаларини баён қилди.\nШҲТга аъзо мамлакатлар Давлат раҳбарлари кенгашининг мажлисида ташкилот фаолиятини янада такомиллаштириш, ўзаро савдо-иқтисодий ҳамкорликни ривожлантириш, минтақавий хавфсизлик ва барқарорликни мустаҳкамлаш истиқболлари ва умумий манфаатга эга бошқа масалалар муҳокама этилди.\nСаммит якунида Шанхай ҳамкорлик ташкилотига аъзо мамлакатлар Давлат раҳбарларининг Душанбе декларацияси, ШҲТга аъзо бўлиш истагини билдирган давлатларнинг мажбуриятларига тааллуқли қарор ва бошқа ҳужжатлар имзоланди. Шунингдек, Шанхай ҳамкорлик ташкилотига аъзо мамлакатлар ҳукуматлари ўртасида халқаро автомобилда юк ташиш бўйича қулай шароитлар яратиш тўғрисидаги шартнома имзоланди.\nШҲТ Хартиясига мувофиқ, ташкилотга навбатдаги раислик Россия Федерациясига ўтди.\nДушанбе — Тошкент\nМазкур рукндаги бошқа мақолалар: « Ўзбекистон Республикаси Президенти Ислом Каримовнинг Шанхай ҳамкорлик ташкилотига аъзо мамлакатлар давлат раҳбарлари кенгашининг кенгайтирилган мажлисидаги нутқи\tЎзбекистон ўқитувчи ва мураббийларига »


ИнтерФУТБОЛ :: Қитъадошларимизнинг ЖЧ-2018да ўйнайдиган таркибини таҳлил қиламиз (+фото)\nҚитъадошларимизнинг ЖЧ-2018да ўйнайдиган таркибини таҳлил қиламиз (+фото)\nОФКдан жаҳон чемпионатига илк марта 5та терма йўл олди. 14 майдан бошлаб барча 32 иштирокчи сингари улар ҳам кенгайтирилган таркибларини эълон қилишди.\nҚуйида ҳар бир жамоа мураббийлари тузган рўйхатга назар ташлаб, ундан жой олган футболчилар ҳақида маълумот берамиз ва аввалги мундиалдаги таркибига солиштириб, фарқлар ҳақида сўз юритамиз.\n5-марта жаҳон чемпионатига йўл олган мазкур терма бирор марта гуруҳдан чиқа олмаган. Бу сафар ҳам у ўта мураккаб квартетга тушиб қолди.\nЛекин испаниялик функционерлар Эронни мундиалдаги энг айёр ва кутилмаган тактикалар билан тайёрланган жамоа, деб ҳисобламоқдалар.\nЭрон терма жамоаси таркиби:\nЛегионерлар - 14 нафар\nМиллий чемпионат вакиллари - 10 нафар\nИстиқлол Т 4\nОлимпиакос (Греция) 2\nАЕК Афина (Греция) 1\nХеренвен (Голландия) 1\nАЗ Алкмаар (Голландия) 1\nАмкар (Россия) 1\nРубин (Россия) 1\nАхмат (Россия) 1\nНоттингем Форест (Англия) 1\nМаритиму (Португалия) 1\nОстерсунд (Швеция) 1\nОостенде (Бельгия) 1\nАл-Садд (Қатар) 1\nАл-Гарафа (Қатар) 1\n18 клуб 24\nТерма жамоа етакчиларидан бири Масъуд Шожайи 7 ойлик четлатишдан сўнг яна терма жамоага қайтди. Маълумки, ушбу футболчи Грециянинг «Олимпиакос» клуби сафида Исроил жамоасига қарши майдонга тушгани учун терма жамоадан номуайян муддатга четлатилганди.\nЭрон давлатининг сиёсий қарашларига кўра, форс спортчиларининг исроиллик спортчилар билан ҳар қандай турнирда баҳс олиб бориши ман қилинган. Мундиал арафасида федерация Кейрушнинг қатъий талаби билан Шожайини афв этди. Масъуд 2006 ва 2014 йилги мундиалларда ҳам иштирок этган.\nТерма жамоа сафида энг ёши улуғ футболчилар - Пежман Монтазари, Эҳсон Ҳожисафи, Ашкан Дежага, Ризо Ғучаннажод, Алиризо Жаҳонбахш ва сардор Шожайини инобатга олсак, 2014 йилги таркибдан атиги 6 нафар футболчи қолибди. Дарвозабонлар таркиби тўлиқ янгиланган.\nАвстралия бу мундиалга 22та ўйин ўтказиб йўл олди. У «плей-офф» босқичларида Сурия ва Гондурас тўсиғидан ўтди. Гуруҳда Францияга нисбатан бироз қийналиши мумкин, лекин кейинги босқичдан бебаҳра қолиш улар учун катта омадсизлик бўлади. Берт ван Марвейк терма жамоани янги тактика асосида тайёрламоқда.\nАвстралия терма жамоаси таркиби:\nЛегионерлар - 21 нафар\nМиллий чемпионат вакиллари - 5 нафар\nВестерн Сидней Уондерерс 1\nНьюкасл Жетс 1\nМиллуолл (Англия) 2\nБрайтон (Англия) 1\nХаддерсфилд Таун (Англия) 1\nХалл Сити (Англия) 1\nАстон Вилла (Англия) 1\nКПР (Англия) 1\nГерта (Германия) 1\nБохум (Германия) 1\nФейеноорд (Голландия) 1\nСелтик (Шотландия) 1\nГенк (Бельгия) 1\nБурсаспор (Туркия) 1\nГрассхопперс (Швейцария) 1\nЛозанна (Швейцария) 1\nМаккаби Хайфа (Исроил) 1\nНК Локомотива (Хорватия) 1\nАл-Аҳли (Саудия А.) 1\nСувон Самсунг Блюингз (Ж.Корея) 1\nЙокогама Ф. Маринос (Япония) 1\nУрава Ред Даймондс (Япония) 1\n25 клуб 26\nТим Кейхилл учта мундиалда гол урган ягона осиёлик футболчи. Бу борада Арьен Роббен ва Робин ван Перси унга шерик футболчилардир. Агарда Россиядаги ЖЧда ҳам у тўп киритишга муваффақ бўлса, жаҳонда ҳам бу борада алоҳида ўринга эга бўлади.\nТерма жамоа сардори Миле Йединак (2010, 2014) сўнгги икки мавсум Англия Чемпионшипида ўйнади. Шундай бўлсада, унга сардорлик боғичи ишониб топширилди. Терма жамоанинг яна бир юлдузи Массимо Луонго аслида савияси Англия Премьер-лигасига лойиқлигини исботлаш керак.\n2014 йилги мундиалда ҳам таркибда бўлган голкипер Мэттью Райан айни пайт юқори спорт формасида. Демак, Берт ван Марвейк икки устун ораси дахлсизлигидан хавотир олмаса ҳам бўлаверади.\n«Кунчиқар юрт» вакиллари мундиалга илк марта чиққанларидан бери уни бирор марта ҳам ўтказиб юборишмаган. 2010 йили жамоада чорак финалга йўл олиш имконияти туғилганди.\nЯпония терма жамоаси таркиби:\nЛегионерлар - 17 нафар\nКашима Антлерс 3\nКашива Рейсол 1\nСерезо Осака 1\nФортуна Д (Германия) 2\nАйнтрахт Ф (Германия) 1\nБоруссия Д (Германия) 1\nГамбург (Германия) 1\nКёльн (Германия) 1\nМайнц-05 (Германия) 1\nШтутгарт (Германия) 1\nХетафе (Испания) 1\nЭйбар (Испания) 1\nКультураль Леонеза (Испания) 1\nСаутгемтон (Англия) 1\nЛестер Сити (Англия) 1\nМарсель (Франция) 1\nМец (Франция) 1\nГалатасарой (Туркия) 1\nПачука (Мексика) 1\n23 клуб 27\nТерма жамоа таркибида 100дан ортиқ ўйин ўтказган 3 футболчи (Шинжи Оказаки, Макото Хасебе, Юто Нагатомо) бор. Бундан ташқари, 2010 йилги мундиалда гуруҳ босқичининг энг фойдали футболчиси бўлган, ҳозирда бироз эътибор марказидан тушиб қолган Кейсуке Хонда (2010, 2014) ҳам ўзига бериладиган имкониятни кутмоқда.\nДарвозабон Эйжи Кавашима ҳам гвардиячилар сингари иккита мундиал кўрган. Янги таркибдаги 5 нафар футболчи терма жамоа сафида 5та ҳам ўйин ўтказмаган.\nЎнг қанот эгаси Хирои Сакаи 2014 йилги мундиалда ҳам иштирок этган, марказга тўлиқ ёрдам беришга улгурмаганди. «Эйбар» вакили Такаши Инуи иккита катта турнирда қатнашган бўлсада, мундиалга ҳозирча бора олмаган.\nЖанубий Корея терма жамоаси сўнгги 9та жаҳон чемпионатида қатнашган, бу борада ундан яхшироқ натижага фақат Бразилия, Германия, Аргентина ва Испания эга, холос. Ўта барқарор жамоа. Қолаверса, омад ҳам уларга кулиб боқади.\nЖамоанинг таркибига кўз ташланса, бош мураббий барибир, синалган гвардияга ишонмоқда. Германияни истисно қилганда, корейслар гуруҳда исталган рақибни енгишга қодирлар.\nЖанубий Корея терма жамоаси таркиби:\nЛегионерлар - 13 нафар\nМиллий чемпионат вакиллари - 13 нафар\nЧонбук Хюндай Моторс 4\nСангжу Сангму 2\nИнчеон Юнайтед 1\nЖежу Юнайтед 1\nФК Сеул 1\nСеонгам ФК 1\nУльсан Хюндай 1\nАсан Мугунхва 1\nДэгу ФК 1\nВиссель Кобе (Япония) 2\nТоттенхэм Хотспур (Англия) 1\nКристал Пэлас (Англия) 1\nСуонси Сити (Англия) 1\nВерона (Италия) 1\nАугсбург (Германия) 1\nРед Булл (Австрия) 1\nСересо Осака (Япония) 1\nФК Токио (Япония) 1\nСаган Тосу (Япония) 1\nГуанжоу Эвергранд (Хитой) 1\nТианжин Куанжиан (Хитой) 1\n21 клуб 26\nМиллий жамоа сардори Ки Сунг Йонг 2010 ва 2014 йилги мундиалларда иштирок этган. Жаҳон чемпионатигача терма сафидаги ўйинлари сонини 100тадан ошириб олиши аниқ.\nДарвозабон Ким Сеунг Гю (2014), ҳимоячилар Ким Йонг Гвон, Парк Жу Хо, Ли Йонг (2014), ярим ҳимоячи Ли Чунг Йонг (2010, 2014), Ку Жа Чол (2014), ҳужумчилар Ким Шин Вук ва Сон Хёнг Мин (2014) мундиал ҳавосидан нафас олиб кўришган.\nБош мураббий Шин Тае Йонг терма жамоа сафида ҳозирча майдонга тушмаган 1 ҳимоячи ва 2 ярим ҳимоячини ҳам таркибга қўшди. Демак, у таваккал қилишдан қўрқмаяпти.\nМаълумот ўрнида: Жанубий Корея терма жамоаси футболчилари жаҳон чемпионатига чиққани учун ўз футбол ассоциациясидан бонус тариқасида 2,4 млрд. вон (2,24 млн. доллар) олишганди. Саралаш босқичида ҳеч бўлмаса бир марта миллий жамоага чақирилган футболчи ҳам бонус олишга муваффақ бўлган.\nКФАнинг маълум қилишича, футболчилар ғалабаларга қўшган ҳиссаси бўйича 4 гуруҳга бўлинди ва энг муҳимларига 75 минг доллар, иккинчи гуруҳдагиларга 56 минг доллар тўланди. Учинчи гуруҳга кирганлар 37 минг доллар, қолганлар эса 28 минг доллардан мукофот пули олишди. Мундиалдаги натижалар бўйича қанчадан мукофот берилиши ҳозирча ошкор қилинмади.\nСаудия Арабистони терма жамоаси 2006 йили Германияда ўтказилган жаҳон чемпионатидан сўнг 2та мундиални ўтказиб юборди. Аёнки, бу галги ЖЧда аввалги мундиалларда ўйнаган футболчилар қатнашишмайди.\nМаълумот ўрнида айтиш керакки, 2006 йилги чемпионатда Саудия Арабистони термаси бош мураббийи бразилиялик Маркос Пакета бўлганди.\nСаудия Арабистони терма жамоаси таркиби:\nЛегионерлар - 3 нафар\nМиллий чемпионат вакиллари - 25 нафар\nВильярреал (Испания) 1\nЛеванте (Испания) 1\nЛеганес (Испания) 1\n9 клуб 28\nСаудия терма жамоасининг уч вакили Испания Ла Лигасининг 3 клубига жойлаштирилганди. Примеранинг сўнгги турида «Реал Мадрид»га қарши баҳсда «Вильярреал» сафида ўйнаётган Салим ал Доссари захирадан майдонга туширилди.\nУчрашувда атиги 37 дақиқа ҳаракат қилган бу футболчи баҳс сўнгида огоҳлантирилди. Бу унинг ушбу клубдаги ягона ўйини бўлди. «Леванте» сафидаги Фаҳад ал Муваллад 2та учрашувда қатнашган бўлса, «Леганес»даги Яҳё ал Шеҳри Ла Лига баҳсларида умуман майдонга тушмаган.\nТерма жамоа асосини «Ал-Ҳилол» ва «Ал-Аҳли» вакиллари ташкил этишмоқда. Осама Ҳавсави (терма жамоа сафида 133та ўйин) ва Тайсир ал Жассим (129 ўйин) майдон марказига жавоб беришса, Муҳаммад ал Саҳлави (38та гол) ҳужумда Фаҳад ал Муваллад билан бирга ишлаши керак.


Ватан тинчлигини сақлаш – шарафли бурч - soglom.uz\nзеро, бунда огоҳлик энг биринчи масаладир\nИшдан ҳориб уйга қайтганимда фарзандларим бағримга отилади. Уларнинг юз-кўзларидаги қувончни, бахтни кўриб, дилим қувнайди.\nОиламдаги осойишталик тафтидан бир зумда чарчоғим ёзилади. Баъзан ишда тунги навбатчиликда қолсам, уйга қўнғироқ қилиб, “Яхши ўтирибсизларми, тинчмисизлар?” деган саволимга жавобан турмуш ўртоғим, “Хавотир олманг, дадаси, ахир сиздек Ватан ҳимоячилари бор экан, кўнглимиз хотиржам, ҳаётимиз тинч, фарзандларимиз шод”, дейди. Албатта, бунинг барчаси тинчликдек олий неъматнинг меваси эканини ҳис қиламан.\nҲар бир ҳарбий хизматчи ўз вазифасини ўтар экан, аввало, оиласи, ота-онасининг тинчлигини, сўнг, биродарлари, ватандошларининг хавфсизлиги ва хотиржамлигини ўйлаб, сидқидилдан хизмат қилади. Энг муҳими, ўз уйимизни ўзимиз қўриқлаётганимиз кишига ҳам ғурур ва мамнунлик, ҳам ифтихор бағишлайди. Нега десангиз, бир пайтлар оталаримиз, боболаримиз йигитлик бурчини ўзга юртларда ўташган. Ҳатто, ўзгаларнинг сиёсий манфаатларини деб қон кечиб жангга киришган. Булар эртак эмас, ҳақиқат эканлигини биргина Афғон урушидан ногирон бўлиб қайтган ўғлонларимиз тилидан, уларнинг яқинларидан эшитганмиз.\nҲар қандай давлатнинг мустақиллиги, халқининг эрки унинг ўз армияси, Қуролли Кучлари томонидан ҳимоя қилиниши керак. Зотан, Биринчи Президентимиз Ислом Каримов таъкидлаганидек, ўз истиқлоли ва озодлигининг қадрини билмайдиган, уни ҳимоя қилолмайдиган, бунга куч-қурби етмайдиган миллат ҳеч қачон эркин яшай олмайди, кимгадир итоат этишга, бўйин эгишга мажбур бўлади. Шу боис, 1992 йил 14 январда мустақил давлатимиз ҳудудидаги барча ҳарбий қисм ва бўлинмаларни Ўзбекистон тасарруфига ўтказиш тўғрисида қарор қабул қилинди ва бу кун том маънода Ватан ҳимоячилари куни сифатида истиқлол солномасига муҳрланди.\nШундан сўнг, миллий армиямиз тубдан ислоҳ этилиши натижасида Ватанга хизмат қилиш шарафли бурчга айланди. Тақдирини юрт ҳимояси билан боғлаган асл ўғлонлар давлатимиз эътиборини, ғамхўрлигини юракдан ҳис қилиб яшаяптилар. Бу эътиборни ҳарбий хизматчиларнинг уй-жой билан таъминланишидан тортиб, намунали хизмат қилган йигитларнинг олий ўқув юртига ўқишга киришигача бўлган имтиёзларда кўриш мумкин. Қолаверса, юртимизда мудофаа қудратини янада юксалтиришга салмоқли ҳисса қўшаётган ҳарбийларимиз хизматини қадрлаш, эл-юрт тақдирига дахлдорлик ҳисси билан яшайдиган, фидойи ва ватанпарвар ёшларни тарбиялаш мақсадида “Мустақиллик”, “Амир Темур”, “Жалолиддин Мангуберди” орденлари, “Жасорат”, “Содиқ хизматлари учун” каби медаллар таъсис этилди.\nМана, заҳматли, синовли йиллар ортда қолиб, Қуролли Кучларимиз ташкил топганига ҳам 25 йил тўлмоқда. Ушбу байрамни нишонлаш ҳамда давлатимизнинг мудофаа қобилиятини мустаҳкамлаш ва Қуролли Кучларни барпо этишга салмоқли ҳисса қўшган ҳарбий хизматчиларни, Қуролли Кучлар фахрийлари ва хизматчиларини қўллаб-қувватлаш мақсадида “Ўзбекистон Республикаси Қуролли Кучларига 25 йил” эсдалик нишонининг таъсис этилиши Ватан ҳимоячиларига бўлган юксак эътиборнинг яна бир намунасидир. Бир сўз билан айтганда бугун биз учун ҳарбий соҳада хизмат қилиш, нафақат фахрли бурч, балки юксак шон-шарафга айланган. Зеро, биз, ўзбек йигитларига мардлик, жасурлик ва юртни ҳимоя қилиш – аждодлардан мерос анъана. Мана шу анъана Қуролли Кучларимиз сафидаги ҳарбий хизматчиларнинг фидойилиги, осойишталигимизни сақлашга қаратилган огоҳлиги билан бардавомдир.\nРОҲАТИЖОН МУЗҚАЙМОҚ ВА УНИНГ ФОЙДАЛИ ЖИҲАТЛАРИ 13 сония олдин\nБойсунлик гиламдўз Мафтуна 26 сония олдин\nКартошка етиштириш бўйича тавсиялар 28 сония олдин\n“Ёрдамларингизни дариғ тутманг...” 39 сония олдин\nЮрак туғма нуқсони қандай пайдо бўлади? 47 сония олдин\nФарзандингиз сиздан ўрнак олади 1 дақиқа олдин\nСунъий қон кукуни яратилди 2 дақиқа олдин\nСаратон ҳамиша хавфли бўлмайди 2 дақиқа олдин\nВатани борнинг бахти бор 2 дақиқа олдин\nЭҳтиёткорлик инсон ҳаётини асрайди ёки заҳарланиш ҳақида нималарни биласиз? 3 дақиқа олдин


Судя пора олаëтганида ҳибсга олинди\n19 октябр 2021, Тошкент вақти: 07:29\nСудя 500 доллар пора олаëтганида¸ ўз кабинетида қўлга олинган.\nФуқаролик ишлари бўйича Жиззах шаҳар туманлараро судининг судьяси Юсуф Камолов пора олаётган пайтда миллий хавфсизлик хизмати ходимлари томонидан қўлга олинди. Бу ҳақда жиззахлик инсон ҳуқуқи ҳимоячилари Озодлик радиосига маълум қилди.\nЖиззахлик инсон ҳуқуқи фаоли Зиёдулла Раззоқовнинг айтишича, фуқаролик ишлари бўйича Жиззах шаҳар туманлараро судининг судяси Юсуф Камолов 3 март куни ўз кабинетида пора олаётган пайтда қўлга олинган.\n- Фуқаролик ишлари бўйича аризани қилиб бунга резолюция берганда¸ ëрдам бераман деган тарзда ундан ҳақиқатан ҳам 500 доллар олганлигини эшитдим¸ дейди Зиëдулла Раззоқов.\nФуқаролик ишлари бўйича Жиззах вилоят суди расмийси бу маълумотни на инкор қилди ва на тасдиқлади. Ўзини фуқаролик ишлари бўйича Жиззах шаҳар туманлараро судининг канцелярия бўлими бошлиғи Феруз деб таништирган одам эса, Юсуф Камоловнинг қўлга олинганидан хабари йўқлигини айтса-да, унинг қўлга олинганини билвосита тасдиқлади.\nОзодлик: Юсуф Камолов ҳақида сўрамоқчи эдим. Қачон¸ қаерда қамоққа олинди?\n- Билмайман ака мен.\nОзодлик: Шу киши сизларда ишлайдими ахир?\n- Бизда ишлайди.\nОзодлик: Ҳозир ишлаяптими ëки қамоққа олиндими? Биласизми ëки йўқми?\n- Билмадим ака. Санкция бердими йўқми билмайман¸ дейди Феруз.\nЖиззахлик яна бир инсон ҳуқуқи ҳимоячиси Бахтиёр Ҳамроевнинг айтишича, Юсуф Камоловнинг судялик ишига ўтганига кўп бўлгани йўқ. У илгари адвокат бўлиб фаолият юритган.\n- Юсуф Камолов асли Жиззахдан бўлиб¸ у олдин адвокат бўлиб ишлар эди. Бундан икки йил олдин судя бўлиб тайинланди. Билимга эга¸ талабли¸ дейди Бахтиёр Ҳамроев.\nЗиёдулла Раззоқовга кўра, у ўз ҳимоясидаги фуқаролар иши бўйича жуда кўп марта Юсуф Камолов ўтказган маҳкамаларда иштирок этган. “Бироқ, мен уни адолатли ва ҳалол судя эди деб айта олмайман”, дейди Зиёдулла Раззоқов.\n- Мен Жиззах вилоятининг Зарбдор туманида яшовчи Валя деган рус миллатига мансуб бўлган аëлнинг аризасини¸ унинг поймол бўлган ҳуқуқларини одилона ҳукм чиқариб унга амалий ëрдам бериш мақсадида Жиззах вилоят Зарбдор туманлараро судининг вақтинчалик вазифасини бажариб турган Юсуф Камоловга ариза билан мурожаат қилганида барча важларни кўрсатиб¸ унга одилона ëрдам бериш ва ҳукм чиқариш мақсадида унга мурожаат қилганимизда¸ Юсуф Камолов ҳамма нарани кўриб туриб адолатсиз ҳукм чиқарди. У ўзининг кимлигини қонун олдида яна кўрсатиб турибди¸ дейди Зиëдулла Раззоқов.\nСамарқандлик инсон ҳуқуқи ҳимоячиси Маматқул Мухторов фикрича, ҳозир Ўзбекистон суд тизимида пора олмайдиган судяни топиш жуда мушкул.\n- Судлар ҳозир гадойдан ҳам ëмон бўлган. Пора олмасдан ишни кўрмайди. Фақат пора олади¸ ноҳақ одамларни қамаб ташлаяпти. Шунақа жиноятчилар жуда кўп. Милициялар ҳам пора олаяпти. Мана яқинда ички ишлар бўлимидан Абдусамаев Фарҳод деганни пора олганлиги учун олиб бориб қамаб қўйибди. Судларимиз ҳам¸ прокурорларимиз ҳам¸ ҳокимларимиз ҳам¸ мана битта ҳокимимиз 40 миллиардни олган. Шаҳар ҳокими бўлса 11 миллиардни еб кетган. Булар “СНБ ишлаяпти” деган сўзни ишлатиш учун битта-битта ушлаб қўяди. Қолганини ушламайди¸ дейди Маматқул Мухторов.\nМаматқул Мухторов Ўзбекистон суд тизимидаги коррупциянинг ривожланиши сабабларига тўхтар экан, кадрларнинг малакасиз эканлигига алоҳида урғу беради.\n- Қандай қилиб ишга кирган булар - пора билан кирган булар. Ислом Каримов қаëққадир кетса агар¸ дарров ўрнига бешта-ўнта комиссиялар ўзлари ташкил қилиб¸ 10-15 кишини суд қилиб тайинлайди. Бундан бу кишининг хабари ҳам йўқ. Чунки ҳозир судларни фақат Каримов тайинлаши керак. Суд бўлиб ишлаëтганлар умуман ҳеч нарсани билмайди¸ дейди Маматқул Мухторов.\nМаматқул Мухторов сўзларига кўра, судьяларнинг маошлари оддий бир амалдорнинг маошидан ошмайди. Бу маош билан зўрға тирикчилик қилиш мумикн. Бироқ улар жиноий жавобгарликдан қочиш мақсадида, поралар эвазига қурилаётган қўш қаватли бинолар ва қатор-қатор машиналарни бировларнинг номига олади.\n- Яшаш тарзлари ундан ҳам зўр ака. Катта-катта иморатлар қурган¸ ресторанлар қурган. Бола-чақаси ҳаммасига машина олиб берган. Ўзларининг отида ботинкаси ҳам йўқ.\nОзодлик: Ҳаммасини бировнинг номига олишадими?\n- Қайнонасининг¸ ҳамкасбининг¸ жиянининг номига олади. Яқинда бир суд ишдан кетди. Унинг куëви кўп хато ишларни қилган. Ясама печатлар ясаган¸ ясама қарорлар чиқарган. Уни жиноий жавобгар қилмасин¸ деб секин ишдан бўшатиб қўя қолишди. У Самарқанд шаҳрида суд раиси эди. Ҳамма биладию¸ айтишга қўрқади¸ дейди инсон ҳуқуқи фаоли Маматқул Мухторов.\nУнинг фикрича, Ўзбекистондаги барча судяларни ҳам порахўр дейиш адолатдан эмас ва бировнинг ҳақидан қўрқадиган, маҳкамаларда адолат юзасидан иш кўрадиган яккам-дуккам судяларни ҳам учратиш мумкин. Бироқ улар ҳам ана шу коррупцион тизим ичида эркин фаолият юрита олмайди, чунки дейди инсон ҳуқуқи ҳимоячиси, улар “қуйидан пора олиш ва уни юқорига узатиш” тизимидаги занжирнинг бир халқаси бўлишга маҳкум этилган”:\n- Баъзи бирлари бор. Улар ҳам келиб-келиб юқоридан таëқ ейди. Катталар “Нимага бундай қилдинг?” деб уришади¸ дейди Маматқул Мухторов.


Урганчдаги корхонада футбол бўйича Европа чемпионати учун кийимлар тайёрланмоқда » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Урганчдаги корхонада футбол бўйича Европа чемпионати учун кийимлар тайёрланмоқда\nУрганчдаги корхонада футбол бўйича Европа чемпионати учун кийимлар тайёрланмоқда\nДавлатимиз раҳбари Хоразм вилоятига аввалги ташрифи доирасида ҳудудда юқори технологик имкониятларга эга корхоналар ташкил этиш ва маҳаллий аҳолини иш билан таъминлаш юзасидан топшириқлар берган эди.\nЎтган даврда илғор технологиялар билан жиҳозланган, минглаб иш ўринлари яратилган бир неча тўқимачилик корхоналари фойдаланишга туширилди. Урганч шаҳридаги "Uztex" компаниялар гуруҳига қарашли “Узтекс Урганч” корхонаси шулардан бири.\nЛойиҳа қиймати 5 миллион доллар бўлган корхона 2019 йилнинг ноябрь ойида фойдаланишга топширилган. Корхона юз фоиз инвестор маблағи ҳисобига бунёд этилган. Бу ерда тайёр трикотаж маҳсулотлари ишлаб чиқарилади. Япониянинг “Ямато” вa “Бразер” компанияларида ишлаб чиқарилган замонавий тикув машиналари келтириб ўрнатилган. 675 иш ўрни яратилган.\nКорхона ходимларига бепул овқат, транспорт хизмати, тиббий ёрдам йўлга қўйилган.\nБугунги кунда корхонада турли ўлчамдаги аёллар, эркаклар ва болалар ички ва устки кийимлари ишлаб чиқарилмоқда. Корхона тўлиқ қувватга чиққандан сўнг йилига 4 миллион дона тайёр трикотаж маҳсулотлари ишлаб чиқариш йўлга қўйилади, 10,3 миллион долларлик маҳсулот экспорт қилинади. Қўшма корхонада ишлаб чиқариш жараёни тўлиқ инновацион технологиялар асосида бошқарилади.\nТаъкидлаш лозимки, корхона маҳсулотлари асосан экспортга мўлжалланган. Ўтган тўрт ой давомида 741 минг 136 дона тайёр трикотаж маҳсулотлари ишлаб чиқарилган. 961 минг долларлик маҳсулот экспорт қилинган. Айни пайтда корхонада футбол бўйича Европа чемпионати учун махсус футболкалар тикилмоқда.


Фарғона шаҳар қурилишига тадбиркорлар мажбурланмоқда\n27 феврал 2021, Тошкент вақти: 03:09\nФарғоналик тадбиркорлардан ишхонасига яқин жойларни ўз ҳисобидан мана шундай майсазорга айлантириш талаб қилинмоқда.\nФарғона вилояти тадбиркорлари шаҳар қурилишига маблағ ўтказишга мажбур қилинмоқда. Озодлик манбаларининг айтишларича, хусусий дўконлар ва автомобилларга ёнилғи қуйиш шохобчалари эгаларига фавворалар қуриш ва гул экиш вазифаси юклатилган.\nФарғона шаҳридаги қурилиш ва ободонлаштириш ишларини молиялаштиришга тадбиркорлар мажбурланмоқда.\nБу ҳақда Озодликка шикоят қилган фарғоналик тадбиркорлардан бири ёзди:\n“Фарғона шаҳрида бўлаётган қурилишларга вилоят бўйлаб тадбиркорларнинг пул ўтказиши талаб қилиняпти. Масалан, шаҳар атрофидаги фаввораларни қуриш хусусий заправкалари бор фирмалар раҳбарларига, ҳудудларни майсазор қилиш ва гуллар ўстириш мажбурияти эса магазин ёки ошхона очган тадбиркорлар зиммасига юклатиляпти”, деб ёзади фарғоналик тадбиркорлардан бири.\nИсми сир қолиш шарти билан Озодликка гапирган фарғоналик бошқа бир тадбиркор бунинг сабаби Фарғона шаҳрини қайта қуриш учун бюджетдан ажратилган маблағ етмай қолганлигида деб билади:\n- Ўтган йилдан бошлаб тадбиркорлар йиғилишларга чақирилиб, қурилишларга ёрдам беришга мажбурланмоқда. Менинг фикримча, бюджет пулини аллақачон “ўзлаштириб” бўлишган ва унинг ҳисобини энди биздан чиқаришмоқчи. Мен ҳам ўз фирмамдан шу пайтгача 7 миллион сўмдан ортиқ пул ўтказдим,- деди тадбиркор.\nФарғона шаҳрини қайта қуриш учун тадбиркорларни маблағ ўтказишга мажбурлаш вилоятнинг бошқа туманларида ҳам кузатиляпти.\nБу ҳақда Озодликка риштонлик тадбиркорлардан бири гапириб берди:\n- Ҳозир Фарғона шаҳар қурилишига тадбиркорлардан пул олишяпти. Булар пул ажратишнинг ҳеч кимга гап тегмайдиган, беозор йўлини топишган. Яъни бу пуллар гўёки ободонлаштириш учун ажратилади,- деди риштонлик тадбиркор.\nФарғона вилоятидаги автомобилларга ёнилғи қуйиш хусусий шохобчаларидан бирининг бошлиғи ҳам, Озодлик билан микрофонсиз суҳбатда, ободонлаштириш учун пул йиғишлар жуда ҳам кўп бўлаётганини айтди:\n- Жонга ҳам тегиб кетдику булар. Унга пул бер, бунга пул бер дейишаверади. Ҳеч қаерда ёзилмаган қонунларни рўкач қилишади. Фақат оғзаки буйруқ. Бажармасдан иложимиз йўқ, бўлмаса текшир-текширга тушишимиз аниқ,- деди ёнилғи қуйиш шохобчаси бошлиғи.\nФарғона шаҳар ҳокимлигининг ўзини таништирмаган мулозими Озодлик билан суҳбатда тадбиркорлардан мажбуран пул ундирилаётгани ҳақидаги иддаоларни инкор қилди:\n- Шаҳар қурилиши учун Ўзбекистон Вазирлар Маҳкамаси қарорига биноан етарли миқдорда маблағ ажратилган. Қурилишлар генплан асосида олиб бориляпти. Ҳеч қайси тадбиркорга пул бер деб айтилмаган. Агар бирор тадбиркорга ўзингни дўконингни атрофини обод қилиб қўй деган бўлсак, бу у пул ўтказишга мажбурланди дегани эмас,- деди мулозим.\nНаманган шаҳрида жорий йилнинг 28 май куни бўладиган "Баркамол авлод" спорт мусобақаси очилиш маросимига маҳаллий тадбиркорлар ва бюджет ташкилотлари ишчиларидан пул йиғилаётгани хабар қилинган.\nЎтган йили Наманган вилоят ҳокими шаҳардаги “Навбаҳор” стадиони қурилиши учун тадбиркорларга ўлпон солган эди.\nЎзбекистоннинг Тошкент ва Самарқанд шаҳарларида 2014-Янги йил тадбирларини ўтказиш харажатлари ҳам тадбиркорлар зиммасига юкланган эди.


«ОБОД МАРКАЗ» ҚАЛБИМИЗНИ ОБОД ЭТМОҚДА\nМамлакатимизнинг бой ва қадимий тарихидан маълумки, аждодларимиз томонидан маҳаллаларни ободонлаштириш ва бунёдкорлик ишларини амалга ошириш энг бебаҳо қадрият ва анъаналардан ҳисобланади. Мазкур қадриятларимизни изчил давом эттирган ҳолда барча ҳудудларда кенг кўламли бунёдкорлик ишларини амалга ошириш орқали қишлоқ аҳолиси учун муносиб шароитлар яратиш ва уларнинг турмуш маданиятини янада юксалтириш, энг асосийси, ёшларни хайрли ишларга даъват этиш алоҳида аҳамият касб этмоқда. Ҳар ким ўзи яшайдиган уй, маҳалла ва қишлоқни ободонлаштиришда ҳиссасини қўшса, юртимиз янада обод бўлади, обод юртда яшайдиган одамларнинг эса кайфияти ҳамиша аъло бўлади.\nШу мақсадда, шаҳар ва қишлоқ аҳоли пунктларининг меъморий қиёфасини тубдан янгилаш, йўл-транспорт, муҳандислик-коммуникация инфратузилмаси ҳамда ижтимоий соҳа объектларини барпо этиш ва шу асосда аҳолининг турмуш маданиятини юксалтириш ва дунёқарашини кенгайтириш Ўзбекистон Республикаси Президентининг 2018 йил 29 мартдаги 5386-сонли "Обод қишлоқ" дастури тўғрисидаги Фармонининг мақсади сифатида белгилаб олинди. Президентимизнинг шу йил 28 февраль - 1 март кунлари Наманган вилоятига ташрифи чоғида берилган топшириқлардан келиб чиқиб қабул қилинган "Обод марказ" дастури асосида Поп тумани марказидаги 250 тадан ошиқ объектда дастур асосида ажратилган маблағ, бюджет маблағи, корхоналар ва тадбиркорларнинг сармояси ва банк кредитлари кўмагида жами 100 миллиард сўмдан зиёд қурилиш-таъмирлаш, ободонлаштириш ишлари амалга оширилди. Вилоятимиз туманлари марказларида "Обод марказ" дастури доирасидаги қурилиш-таъмирлаш ва ободонлаштириш ишлари якунига етиб, шаҳарларнинг янги қиёфаси кашф этилди. Шаҳарларнинг бу ободлиги миллиардлаб маблағлар сарфланиши, минглаб ҳамюртларимизнинг меҳнати самараси ўлароқ юзага келди. Навбат бизнинг туманимизга келганидан одамларнинг мамнунлик кайфияти сезила бошлади.\n27 август куни туманимиз аҳолиси учун чинакам байрам бўлди. "Обод марказ" дастури доирасидаги барча объектларда очилиш маросимлари бўлиб ўтди.\nЖумладан, Қадимий Фарғонанинг машҳур шайхларидан, мамлакатимизнинг 4 та тасаввуф илми ва диний аҳкомларидан бири бўлган Ҳазрати Боб Фарғонийнинг 1927 йилда бузиб ташланган мақбараси қайта тикланиб, 2 миллиард сўм атрофидаги маблағ эвазига попликлар ва меҳмонлар учун зиёратгоҳ кўринишига келтирилди.\n-Поплик буюк аллома сиймосига ҳурмат билдирилиб, зиёратгоҳ барпо этилганидан ғурурландим, кўзларимга ёш қалқиди. Уйим "Ҳазрати Боб" қабристони яқинида бўлгани учун бу ерга одамларнинг келиб туриши, баъзилари аллома қабрини зиёрат қилиб, қозон қайнатиб кетишига гувоҳ бўлардим. Энди эса бундайлар сони мингларча бўлишига шубҳа қилмаяпман, чунки Ҳазрати Боб зиёратгоҳи ҳам Самарқанду Бухоролардаги буюк боболаримиз учун қурилган зиёратгоҳлардек бўлди, -дейди тарих фани ўқитувчиси Маҳбуба Турғунова.\n67-сонли умумий ўрта таълим мактаби филиали биноси ҳам мукаммал таъмирланди. Бу масканда қулай шароитларда, кенг ва ёруғ хоналарда ўқувчиларнинг сифатли таълим олиш имкониятлари янада ошди.\n-Тўғри, яхши бўлмаган шароитларда таълим олиб ҳам биздан буюк донишмандлар етишиб чиққан, лекин биз бугунимиздан эртамиз яхшироқ бўлиши учун ҳаракат қиламиз. Имконият ва шароитлар яхшиланган вақтда фарзандларимиз таълим олишидан қувонамиз. Мактабимизда таълим олаётган ўқувчиларни мамлакат фаровонлиги ва юрт равнақи учун хизмат қилишига ишонамиз, -дейди инглиз тили фани ўқитувчиси Аъзамжон Исаев.\nЯқиндагина қурилиш жараёни билан танишиб ўтганимиз Садоқатхон Аббосхонова томонидан ташкил этилаётган тикув фабрикасининг ўз иш фаолиятини бошлагани ҳам қувонарли. "Ёшлар - келажагимиз" Давлат дастурига асосан тикув фабрикаси қурилишига 600 миллион сўм имтиёзли равишда 5 йилга 7 фоиздан олинган кредит сарфланди. Шундан 350 миллион сўмини аукцион орқали бўш турган бино сотиб олиш учун, қолган 250 миллион сўм дастгоҳ сотиб олиш учун сарфланди. Бундан ташқари, бугунга қадар сотиб олинган бинони қурилиш ишлари учун ва шу орқали оилавий тадбиркорликни кенгайтириш мақсадида 1 миллиард 500 миллион сўм сарф этилди. 22 август куни 2 қаватли ва замон талабига мос шароитларга эга тикув фабрикасининг биринчи навбати ишга тушди ва 150 га яқин аёл ва қизлар иш билан таъминланади. Биринчи навбат ишга тушиши биланоқ, бир кунда ўзимизнинг маҳаллий маҳсулотлардан фойдаланган ҳолда 60 хил турдаги 2000 га яқин тайёр трикотаж маҳсулот чиқа бошлайди.\nБиласизми, Поп шаҳри кўп қаватли уйлар миқдори бўйича вилоятда Наманган шаҳридан кейинги ўринда туради. Шу сабаб кўп қаватли уйларни таъмирлаш учун ҳам катта маблағ сарф этилди. Том қисмини таъмирлаш учун 5 миллиард сўм маблағ Наманган вилоят ҳокимлиги "Ягона буюртмачи инженеринг" компанияси маблағлари эвазига, фасад қисми таъмири учун 1,5 миллиард сўм банкнинг имтиёзли кредитлари ҳисобидан қопланди. Шунингдек, кўп қаватли уйлар оралиғида Ҳамид Олимжон номли маҳалла фуқаролар йиғинининг янги биноси қад кўтарди.\nТуманимизнинг истироҳат боғи ҳудудида эса янги аттракционлар ўрнатилиб, фойдаланишга топширилди. Шунингдек, хотира майдонидаги жангчиларнинг бўртма хайкали олиб ташланиб, жаҳон уруши қатнашчилари рўйхати илинди. Ва марказга Мотамсаро она ҳайкали ўрнатилди. Хотира майдони янги қиёфа касб этди ва атроф тўла ободонлаштирилди.\nЯхши-ёмон кунингда ҳам ўтмишингни унутма, дейди доно халқимиз. Иккинчи жаҳон урушида Ўзбекистонимиздан 1 миллион 433 минг 230 нафар одам иштирок этди. 604 минг 52 нафар ҳамюртимиз уруш майдонларидан ногирон бўлиб қайтди, 450 мингдан ортиқ ватандошимиз эса қонли жангларда ҳалок бўлди. Ҳамон орамизда уруш қатнашчилари, қанчадан-қанча фронт ортида меҳнат-машаққат чекканлар бор экан, ўтганларни хотирлаш, сафимизда юрганларнинг эса қадрига етиш керак\n-Инсон бор экан, хотира - муқаддас. Ҳеч ким, ҳеч нарса эсдан чиқмайди. Халқимиз бугунги тинч-хотиржам замонни асраб-авайлаш, қадрига етиш учун ҳам урушни, унинг қаҳрамонларини, ғалабага муносиб ҳисса қўшган ҳеч бир кишини хотирасидан фориғ қилмаслиги лозим, - дейди Динмуҳаммад Алиев.\n"Хумо текстил Худоёрхон" корхонаси ҳам халқимизга муносиб туҳфа бўлди. Бир неча йил илгари Поп марказида "Хумо стом" номи билан хусусий тиш шифохонаси ташкил этган Обиджон Ҳасановнинг отаси Қўқон марказий стаматалогияси раҳбарлигидан пенсияга чиқиб, "Хумо стом" хусусий тиш шифохонаси рўпарасидаги бинони сотиб олиб тадбиркорликни бошлаб юборди. Ҳозирда 30 нафар аёл ва қизлар ишга жалб этилган бўлса, яна шунча ишчига эҳтиёж борлиги бандликка кўмаклашиш марказига маълум қилинган...\nАввалданоқ ўз олдига катта мақсадлар қўя оладиган тадбиркоримиз Гулсора опа Сиддиқованинг эса навбатдаги тадбиркорлик йўналиши бу-меҳмонхона бизнеси бўлди. Ўзининг хусусий клиникаси биносига туташ ҳолда 1 миллиард сўм маблағ сарф этиб, 6 нафар ходим бир вақтнинг ўзида 24 кишига хизмат кўрсатадиган меҳмонхона ташкил этди. Попга иш тақозоси билан, зиёрат ёки саёҳат учун ташриф буюрувчиларга обод шаҳардаги бино айни муддао ва хизмати шубҳасиздир.\n"Обод марказ" дастури доирасида амалга оширилган лойиҳалар ичида шаҳарнинг тоза ичимлик суви билан таъминланишини Поп аҳлини энг хушнуд қилган ва яхши кайфиятнинг чўққисига олиб чиққан лойиҳа сифатида баҳоласак, муболаға бўлмайди.\n-Поп шаҳри аҳолисини тоза ичимлик суви билан тўлиқ таъминлаш мақсадида, Ўзбекистон Республикаси Президентининг 2017 йил 13 сентябрдаги "Наманган вилояти Наманган шаҳри ва Поп тумани аҳолисини сифатли ичимлик суви ва канализация хизматлари билан таъминлаш чора-тадбирлари тўғрисида"ги ПҚ-3273-сонли қарорига асосан янги сув иншоотлари ва асосий тармоқ учун Республика бюджетидан 20 миллиард сўмдан ортиқ маблағ ажратилди. Ички ичимлик суви тармоғи учун 9 миллиард сўмдан ортиқ маблағ сарф этилмоқда. Бунинг натижасида шаҳарнинг 34 минг аҳолиси ёки 95 фоизи, бундан ташқари туман миқёсида олиб борилаётган бу йилги ишлар якунида туманимизнинг илгариги кўрсаткичи 16 фоиз ўрнига 74 фоиз тоза ичимлик суви билан таъминланишига эришамиз. Бу улкан натижа эканлигига шак-шубҳа йўқ, -дейди Поп туман "Сувоқава" ДУК раҳбари Алижон Назиров.\n1 миллиард 426 миллион сўм маблағ билан "Баркамол авлод" болалар маркази Президентимизнинг бешта ташаббуслари талабларига мос ҳолда дарс ва амалий машғулотларни ўтиш учун тўла жавоб берадиган ҳолатга келди.\n-Болалар учун янги ўқув йилига 6 та янги тикув машинаси олиб келиб ўрнатилди, қўл меҳнати билан кулолчилик буюмларини яратиш учун кулолчилик дастгоҳи ҳам ўрнатилди. Бундан ташқари, компьютер хонаси алоҳида эътибор билан таъмирланди, -дейди марказ директори Иброҳим Парпиев.\nЯна, Дастур доирасида "Обод" маҳалла фуқаролар йиғинининг янги биноси фойдаланишга топширилди. "Обод" МФЙга янги қурадиган биносидан жой бериш шарти билан қурилиш бошлаган тадбиркор ишни якунлади. МФЙ бинонинг иккинчи қаватида иш бошлаган бўлса, 600 миллион сўм маблағ сарфлаган тиниб-тинчимас, меҳнаткаш Дилмурод Мавжутов компьютер хизмати кўрсатишни бошлади ва ўқув маркази очишга тараддудланмоқда.\nҲақиқий шаҳар нафаси сезилиб турган Попнинг марказида бизнесмен Сардор Раҳмонов томонидан ташкил этилган очиқ осмон остидаги "Ёшлар боғи" туманимиз ёшлари учун ажойиб туҳфа бўлди, десак, асло янглишмаймиз.\nЯна бир томонда Халқ банки биноси чирой очди.\n-Барчанинг кунлик эҳтиёжи бўлган нақд пул билан боғлиқ ҳолатлар, пенсионерларни ўз вақтида нақд пул кўринишида пенсия билан таъминланиши ҳамда валюта олди-сотдиси билан боғлиқ одамларни мамнун қилувчи ижобий ўзгаришлар амалда бўлаётганидан, давлатимиз иқтисодий сиёсатидан ва республика банк тизимида мижозлар учун бўлаётган қулайликдан руҳланган ҳолда, ўз номи билан халққа хизмат қилувчи Халқ банки биносини замон талабига мос кўринишга келтириш учун 1,5 миллиард сўм маблағ сарфладик, -дейди банк бошқарувчиси Муҳиддин Олимов.\nТуманимиз марказида жойлашган айрим мактаб ва боғчалар ҳам Дастур доирасида ўзгача қиёфа касб этди.\n-1-сонли умумий ўрта таълим мактаби туманимизнинг энг кекса билим даргоҳларидан ҳисобланади. Мактабимиз таъмирига Президентимиз ва масъул раҳбарларнинг эътибори туфайли маблағ ажратилиб, ўқувчиларнинг яхши ўқиши, таълим сифатини ошириш учун қилинаётган ишлардан кўнглимиз тўлмоқда. Шу сабабли биз - педагоглар ўз устимизда янада қаттиқроқ ишлаб, ўқувчиларимизни юрт корига ярайдиган етук ва зиёли кадрлар қилиб етиштиришга астойдил ҳаракат қилишимиз шарт!, -дейди мактаб директори Илтифот Қўчқорова.\n-Салкам 2 миллиардга яқин маблағ сарф этилиб, билим олиш учун ўқувчи ва билим бериш учун ўқитувчиларга яратиб берилган шароитдан шодмиз. Кўчада кўрганда, "Устоз, тезроқ татил тугаб, янгиланган мактабимизда ўқишни бошласак эди", дея шошадиган илмга чанқоқ ўқувчилари бор 40-сонли умумий ўрта таълим мактабида ишлаётганимдан хурсандман, -дейди математика фани ўқитувчиси Фароғат Икромова.\n-11-сонли мактабгача таълим ташкилотини таъмирдан чиқариш учун 1,1 миллиард сўм маблағ сарф этилди. Бу Президентимизнинг биринчи навбатда таълимнинг боши ва асоси бўлган мактабгача таълим тизимига бераётган эътибори натижаси деб биламан. Келажагимиз бўлган жажжи ўғил-қизларни мактабгача бўлган даврда сифатли таълим ва тарбия олиши учун яратилётган бундай имконият ва шароитлардан мамнунмиз, - дейди туман Мактабгача таълим бўлими мудири Озода Ҳайруллаева.\n-Ҳақиқий баҳони поплик бўлмаган одамлар беради. Шаҳарнинг кириб келиш йўли кенгайтирилгани жуда зўр, канал кўпригидан ўтгандан сўнг ёниб турувчи шар ва "оби-ҳаво" деб ўрганган жойимиздаги каттакон баннер ҳар қандай одамнинг эътиборини тортмоқда. Кечаси юрганингдаги ёруғликдан дилинг яйрайди, марказдаги Эйфел минораси нусхасини ҳам қойил қилишибди. Одамлардан эшитганларим шу, мухбир ука, -дейди такси ҳайдовчиларидан бири.\nХуллас, "Обод марказ"нинг очилиш маросими барчамиз учун қўшалоқ байрам бўлди, яъни мустақиллигимизнинг "Жонажон Ўзбекистоним, мангу бўл омон!" шиори остида ўтаётган 28 йиллик тўйига уланиб кетди. Болалар ва ўсмирлар спорт мактабида жойлашган марказий стадионда кечки соат 18:00 да турли рақслар, кўргазмали чиқишлар ва республикамиздаги таниқли санъаткорларнинг чиқишларига бой кўтаринки руҳдаги дилга хуш ёқувчи концерт дастури ташкил этилди. Минглаб одамлар йиғилган марказий стадиондаги тадбир аввалида сўзга чиққан туманимиз ҳокими Аъзамжон Султанов босиб ўтилган йўл ва келажакдаги режалар билан ўртоқлашиб, барча-барчани байрам билан қизғин табриклади. Концертдан сўнг кўпчилик уйига шошилмади, Попнинг тунги кўринишидан баҳра олиш учун шаҳар кўчаларида сайлни давом эттиришди. Шундай хурсандчилик кунларда ўзимга-ўзим бир нарсани кўп такрорлайман: "Инсон Ватанни ва ота-онани танлай олмайди, шундай экан, озод ва обод Ватанда туғилганимга, ҳар куни Попдек жаннатмакон заминда тонг оттирётганимга шукур!!!"


Мане ЕЧЛ финали ҳақида: Кўп ўйлашга ҳожат йўқ, шунчаки бориш ва ютиш керак\n“Ливерпуль” клуби ҳужумчиси Садио Мане ЕЧЛ финалидан ўрин олган “Тоттенхэм”га қарши баҳс олдидан ўз фикрлари билан ўртоқлашди.\n“Бизда финалда иштирок этиш тажрибаси бор, биз бир йил олдин бу ерда ўйнагандик. Бироқ ўшанда бизга омад кулиб боқмаганди, ҳа, “Реал” ҳам жуда кучли эди. Айни дамда максимал даражада позитив кайфиятдамиз.\nБизда ҳам, “Тоттенхэм”да ҳам таркиб ёш, бироқ шундай бўлсада тажриба ҳар биримизда етарли даражада. Ҳар хил ўйинларда иштирок этишга эришдик. Бу ерда кўп ўйлайдиган нарса йўқ, шунчаки бориш ва ютиш керак”, – дейди Мане.\nЕвропа Чемпионлар лигаси Ливерпуль Садио Мане Тоттенхэм


Турк матбуоти ўзбекистонлик имом Абдуллоҳ Бухорийга қарши 10 декабрь кунги суиқасд саҳнаси акс этган видеони эълон қилди. Хавфсизлик камераларида қайд этилган видеода номаълум шахс имомнинг орқа томонидан келиб ўқ узгани аниқ акс этган. Бундан ташқари, Абдуллоҳ Бухорий ва яна бир неча ўзбекни ўлдириш учун ёлланган қотилга 250 минг АҚШ доллари ваъда қилингани ҳам иддао қилинмоқда.\nБир қатор турк нашрлари ва телеканаллари, жумладан, Yeni Heber телеканалида берилган видеотасвирда 10 декабрь куни Истанбул вақти билан эрталаб соат 10:40 да Абдуллоҳ Бухорий-Мирзағолиб Ҳамидов мадраса эшиклари олдида отиб кетилган аниқ акс этган.\nВидеода Зайтунбурнида ўзи асос солган мадраса биносига яқинлаб, эшикни тақиллатаётган кезда уни таъқиб этиб борган номаълум шахс сониялар ичида ортидан бориб, ўқ узгани ва қочгани акс этган.\nЗайтунбурнидаги мадраса яқинида ўрнатилган бир неча хавфсизлик камерасида қайд этилган видеотасвирлар сешанба куни турк матбуотида эълон қилди.\nТуркия хавфсизлик хизмати ўқ узган номаълум шахснинг чечен миллатига мансуб Зелимхон Махтиев эканини аниқлаганини Туркия ИИВ нинг Терроризмга қарши кураш бошқармасининг Озодлик билан микрофонсиз суҳбатлашган зобити маълум қилган эди.\nРасмий хабарга кўра, Махтиев жиноятни содир этган куниёқ қўлга олинган.\nТуркияда чиқадиган Yeni Safak газетасига кўра, аввалига Россия фуқароси экани айтилган Махтиев ёнидан Украина паспорти чиққан.\nАбдуллоҳ Бухорийга қарши суиқасд уюштиргани даъво қилинаётган бу гуруҳнинг ўзбек мухолифати етакчиси Муҳаммад Солиҳни ҳам ўлдириш режаси борлиги аниқланган.\nУлар Анталиядан кирага олган автомобил навигаторида Муҳаммад Солиҳнинг Истанбулдаги уйи атрофи ҳам қайд этилгани хабар қилинган.\n"Суиқасдчи ўзбек Собирни ҳамма билар эмиш"\nКуни кеча Туркияда чиқадиган “Ҳуррият” газетаси ўзбекистонлик имом Абдуллоҳ Бухорийнинг Истанбулда ўлдирилиши билан боғлиқ янги тафсилотларни босди.\nДушанба куни эълон қилинган “Суиқасдчи ўзбек Собирни ҳамма билар эмиш” сарлавҳали мақолада қатл этилиши керак бўлган шахслар рўйхатида аслида 9 одам борлиги яна таъкидланди.\n“Ўзбек имомининг ҳам исми киритилган 9 кишилик қатл рўйхатини ўзбек махсус хизмати ходими Собир Шукуровдан олганликларини иддао қилган 4 киши рўйхатини полиция ва прокуратурага топширди. Уч ойдан сўнг жиноят содир бўлди. Полиция эса жиноятдан сўнг буюртмачи сифатида Собир Шукуровни қўлга олди”, деб ёзди “Ҳуррият” газетаси.\nМақолада келтирилишича, шу йилнинг август ойи бошларида чечен миллатига мансуб турк фуқароси Алижон Э. исмли шахс ўзбек мухолифати етакчиси Муҳаммад Солиҳнинг ўғли Тимур Солиҳга қўнғироқ қилган ва уларга нисбатан тайёрланаётган суиқасд режасини фош қилиши нияти борлигини айтган.\nТимур Солиҳ 19 август куни Истанбулнинг Пендик мавзесидаги қаҳвахоналардан бирида Алижон Э., чеченистонлик Султон К. ҳамда грузин экани айтилган Ҳусайин исмли шахслар билан учрашган.\nУчрашув пайти улар Тимурга ўзбек махсус хизматларининг суиқасд режаси борлиги ҳақида гапириб берганлар.\nСултон К. иддаосича, рус махсус хизматининг "Мингбоши Иван" тахаллуси билан танилган ходими Муҳаммад Солиҳ ва Абдуллоҳ Бухорий дохил 9 кишини ўлдириш учун ўзбек МХХ ходими Собир Шукуровни вазифалантирган.\nШукуров эса ушбу жиноятларни амалга ошириш учун 250 минг АҚШ доллари эвазига юқорида номи келтирилган шахсларни ёллаган.\nТимур Солиҳ Озодлик билан суҳбатда айни шахслар билан август ойида Пендикда учрашганини тасдиқлади. Тимур учрашув тафсилотлари ҳақида ўша захоти полицияни хабардор қилганини айтди.\n"Ҳуррият" газетасига кўра, Алижон Э. Тимур Солиҳ билан учрашувдан сўнг Истанбулнинг Зайтунбурни мавзусидаги савдо марказида ўзбекистонлик имом Абдуллоҳ Бухорий билан ҳам учрашган.\nАлижон Э. Абдуллоҳ Бухорийга ҳам режалаштирилган суиқасд ҳақида хабар берган ва эҳтиёт бўлишни тавсия қилган.\nОрадан сал вақт ўтиб, сентябрь ойида Султон К., Алижон Э., Леван Г. ва Зелимхон Х. исмли шахслар Туркия полициясининг террорчиликка қарши кураш бўлими тарафидан қўлга олинди.\n"Yeni Safak" газетасида босилган сурат.\nСултон К. тергов пайти Собир Шукуров билан икки маротаба юзма-юз кўришгани, жиноятни амалга ошириш учун ўзининг Шукуров тарафидан қистовга олингани, Собир Шукуровнинг эса рус махсус хизмати ходими Мингбоши Иван тарафидан қистовга олинганини иддао қилган.\nСултон К., Алижон Э., Леван Г. ва Зелимхон Х.лар прокуратурада тергов қилинганларидан сўнг қўйиб юборилган. Тергов иши ҳам ёпилган.\nТуркия полициясининг террорчиликка қарши кураш бўлими Муҳаммад Солиҳ, Тимур Солиҳ ва Абдуллоҳ Бухорийларни эҳтимолий суиқасд хавфи ҳақида огоҳлантирган.\n"Ҳуррият" газетасига кўра, суиқасд хавфи ҳақида хабар топган кундан бошлаб имом зирхли кийимда юрган.\nЗирхли кийим киймаган куни у отиб ўлдирилган.


Берлиндаги муҳожирлар бошпанасида оммавий муштлашув бўлиб ўтди\n18:32 / 29.11.2015\nБерлиннинг Шпандау туманида муҳожирлар учун ажратилган бошпанада оммавий муштлашув келиб чиқди. Беш киши шифохонага ётқизилди. Бу ҳақда Welt am Sonntag газетаси, пойтахт полицияси маълумотига асосланиб хабар бермоқда.\nМуштлашув шанба куни кечқурун содир бўлган бўлиб, полиция унинг сабабини аниқлаштирмаган. Қатнашчилар ўт ўчириш қурилмасидан фойдалангани учун, хама ёқ кўпик билан қопланади. Натижада у ердагилар қўрқиб, полиция келишини кутиб кўчага югуриб чиқишади. Воқеа жойига полиция, ўт ўчириш ходимлари ва таржимонлар етиб келган.\nНатижада бошпанада яшовчилар ярим тунда ўз хоналарига қайтишган. Полиция воқеа юзасидан бир қанча протокол тузган.


“Тоза дин”чилар туркиялик журналист ҳимоясига чиқди\n2009 йилдан бери Бишкекда яшаб келаётган туркиялик журналист Али Усмон Зор ўз ватанида халқаро террорчи гуруҳга алоқадорликда ва Истанбулда 22 кишининг ҳаётига зомин бўлган террорчилик ҳаракатини уюштирганликда айбланади.\nҚирғизистондаги айрим нодавлат ташкилотлари террорчиликда айбланиб Бишкекда ҳибсга олинган туркиялик Али Усмон Зорнинг озод этилишини талаб қилишмоқда.\n12 май куни матбуот анжумани ўтказган нодавлат ташкилотлари вакилларига кўра, Али Усмон Зор Туркияда ҳур фикрлилиги учун таъқибга олинган журналистлардан биридир ва унинг террорчи гуруҳларга алоқаси йўқ.\nБишкекда яшаётган туркиялик журналист Али Усмон Зор Қирғизистон Миллий хавфсизлик хизмати томонидан 2 май куни ҳибс қилинган. Аммо расмийлар бу ҳақда фақат 11 май куни маълумот тарқатди.\n- Туркия Адлия вазирлиги Али Усмон Зорни қўлга олиш борасида илтимоснома жўнатган. Мана шу асосда Миллий хавфсизлик хизмати уни қўлга олган. Бишкекнинг Биринчи май туман суди уни бир ой муддатга, яъни 2 июнгача ҳибсда сақлаш тўғрисида қарор чиқарган. Ҳозир Али Усмон Зор Миллий хавфсизлик хизмати тергов ҳибсхонасида сақланмоқда, - деди Қирғизистон Бош прокуратураси расмийси Тилек Мирзақулов.\n2009 йилдан бери Бишкекда яшаб келаётган туркиялик журналист Али Усмон Зор ўз ватанида халқаро террорчи гуруҳга алоқадорликда ва Истанбулда 22 кишининг ҳаётига зомин бўлган террорчилик ҳаракатини уюштирганликда айбланади. Туркия томонининг билдиришича, Али Усмон Зор таъқиқланган “Буюк ислом шарқи жангчилари жабҳаси” ташкилотининг аъзоси. Туркияда Али Усмон Зор террорчилик ҳаракатига алоқадорликда айбланиб, 12 йиллик қамоқ жазосига ҳукм қилинган.\nБироқ 12 май куни Бишкекда матбуот анжумани ўтказган “Тоза дин” ва “Қирғиз халқ ботирлари” нодавлат ташкилотлари вакиллари Али Усмон Зор Туркияда ҳур фикрли журналист бўлгани учунгина таъқиб қилинмоқда, деб ҳисоблайдилар.\n- Журналистга қарши жиноят иши сохталаштирилган. Уни 1998 йилда Туркияда гўёки судлашган. Аслида эса Али Усмон Зорга нисбатан маҳкама жараёни ўтказилмаган. Уни 7 йил қамоқда сақлашган ва охир-оқибат унинг айблари исботланмагин учун қамоқдан озод қилишга мажбур бўлишган. Шундан сўнг ҳам у Туркияда ўз фаолиятини давом эттирган. Аммо ўзига нисбатан таъқиблар кучайиб кетгач, 2009 йилда Туркияни тарк этиб, Қирғизистондан бошпана топган, - деди “Тоза дин” ташкилоти раҳбари Собиржон Мамбетов.\n“Тоза дин” ва “Қирғиз халқ ботирлари” нодавлат ташкилотлари Қирғизистон ҳукуматига Али Усмон Зорнинг озод этилишини талаб қилиб мурожаат йўллади. Бу мурожаатга Туркиянинг Истанбул, Адана, Ғазиантеп, Онадўли адвокатлик бюролари, “Академия”, “Илма”, “Баран” журналлари ходимлари ҳам имзо чекишган.\nМурожаатга имзо чекканлар Али Усмон Зор Туркияга қайтарилса, у ўз мамлакатида виждон тутқунига айланиши мумкинлигидан ташвиш билдирганлар.\nБироқ Қирғизистон Бош прокуратураси расмийси Тилек Мирзақулов Али Усмон Зор 2010 йилнинг 15 июнида Меҳнат ва миграция вазирлигида бошпана изловчи шахс сифатида рўйхатга олингани, шунинг учун журналист ҳозирча Туркияга қайтарилмаслигини айтди:\n- Агар қочқинлик мақоми кутилаётган бўлса, Али Усмон Зорни Туркияга қайтара олмаймиз. Чунки қочқинлик сўраш, бошпана излаш Али Усмон Зорнинг қонуний ҳуқуқи. Бироқ сўнгги пайтларда жиноятчилар ўз мамлакатларида жиноят содир этиб, Қирғизистондан бошпана сўраб келишни урфга айлантириб олишди. Бизнинг илтимосимиз билан Меҳнат ва миграция вазирлиги бу жиноятчиларга қочқинлик мақомини берган эмас, - деди Тилек Мирзақулов.\nТуркиялик журналист Али Усмон Зор 1968 йилда туғилган. У Туркияда бир қатор мухолиф нашрларга асос солгани ва Туркия ҳукуматини қаттиқ танқид қилиб келгани айтилади.


ОЧЛ. «Насаф» Саудияда мағлуб бўлди - Спорт UZ - Скачать музыку бесплатно новинки музыки 2016-2017\nНиҳоят, Саудия Арабистони - Ўзбекистон клублари ўртасидаги тўқнашувнинг тўртинчисига келиб дуранг қайд этилмади. Саудияликларга бу сафар япониялик ҳакам анча "ҳашар" қилиб юборди."Ал-Аҳли" "Насаф"га қарши ҳар иккала бўлимнинг бошида жуда яхши ҳаракат қилди. Қаршиликлар ана шу паллада бўш ҳаракат қилганини таъкидлаш лозим. Жиддаликлар илк ҳужумдаёқ бурчак тўпи ишлашди ва уни голга айлантиришди. Бурчакдан етказилган узатмани Муҳаммад ал-Фатил бош билан дарвозага жойлади. Суюнов зарбани қайтара олмади.Шундан сўнг вакилларимиз аста-секин ташаббусни ўз томонларига оғдириш учун ҳаракат қила бошладилар. 12-дақиқада рақиб ҳимоячиси тўпни ўз дарвозабонига етказиш чоғида хатога йўл қўйди. Натижада Бобур Абдухолиқов посбон билан яккама-якка вазиятга чиқиб кетиб зарба берди. Ёсир Мусайлим зарбани оёғи билан қайтарди.28-дақиқада эса Ислом Сирож дарвозабонимиз билан яккама-якка вазиятга чиқиб кетди. Суюнов ҳужумчининг оёғига тагига ташланди ва хавфни бартараф этди. Кейинги ҳужумда эса "Насаф" ҳисобни тенглаштирди. Раҳматуллаевнинг узатмасидан кейин Бобур Абдухолиқов яккама-якка вазиятга чиқиб кетди ва бу сафар аниқ зарба билан дарвозани ишғол қилди.Иккинчи бўлимнинг дебюти қаршиликлар учун яна омадсиз чиқди. "Ал-Аҳли" футболчиси Умар ас-Сома ҳам бош билан дарвозани ишғол қилди.Ўйин давомида икки марта ҳисобда ортда бораётиб, ҳисобни тенглаштириш учун ўйнаш осон эмас. Айниқса, рақиб футболчиси Раҳматуллаевнинг бошига бутсасининг тиши билан тепса ҳам огоҳлантириш бермай, Бойдуллаев елкама-елка курашгани учун майдондан четлатилиб турса."Ал-Аҳли" кучли жамоа эмаслигини, улар ҳам оддий вазиятларда хато қилиши мумкинлигини кўрсатиб турди. Шундай вазиятларнинг бирида Абдухолиқов рақиб ҳимоячисидан тўпни олиб қўйди ва жарима майдончасига кирган Шомуродовни тўп билан таъминлади. Тажрибали ҳужумчи яккама-якка вазиятда дарвозани ишғол қила олмади. Тўп дарвозабонга тегиб, майдонни тарк этди.Учрашувнинг 82-дақиқасида жарима майдончамиз олдидан белгиланган жарима зарбасини Аъзамов олис масофага етказиб берди. Шомуродов бош билан тўпни ортга уриб юборди ва Азамат Алланиёзов жарима майдончасига кириб зарба берди. Дарвозабон зарбани қайтарди.Бир киши кам бўлиб ўйнаётганига қарамай, "Насаф" ҳужум ташкил қилди, аммо бу нарса Бердиев шогирдлари учун осон бўлгани йўқ. Жамоамиз бир ҳафтадан сўнг ушбу жамоани Қаршида қабул қилади. Ану шу ўйинда ғалаба қозониб, жадвалдаги ўрнини яхшилаб олиш имкониятига эга.ОЧЛ, 1-тур. 24.02.2016.“Ал Аҳли” (Саудия Арабистони) – “Насаф” (Ўзбекистон) - 2:1.Голлар: Муҳаммад Фатил (2), Умар ас-Сома (48) — Бобур Абдухолиқов (29)Огоҳлантиришлар: Азизжон Ғаниев (38), Азамат Алланиёзов (67), Эркин Бойдуллаев (69) — Ҳусайн Мугаҳви (90)Четлатиш: Эркин Бойдуллаев (75)“Ал Аҳли”: 22. Абдуллоҳ Маюф, 4. Волид Бахшин, 5. Фаҳад Ҳамад, 6. Муҳаммад Фатил (Тайсир Жассим 68), 9. Умар Ал-Сома, 10. Иоаннис Фетфацидис (Маркиньо 66), 11. Ҳусайн Мугаҳви, 20. Ислом Сераж, 26. Муҳаммад Аман, 77. Амири Курди, 99. Комил Муса.“Насаф”: 25.Элдорбек Суюнов, 4.Мақсуд Каримов, 5.Илдар Маматказин, 6.Азиз Ғаниев (Азамат Алланиёзов 57), 7.Шуҳрат Муҳаммадиев, 9.Илҳом Шомуродов, 10.Дилшод Раҳматуллаев, 17.Артур Геворкян, 20.Эркин Бойдуллаев, 23.Шерзод Аъзамов, 45.Бобир Абдухолиқов.Ҳакамлар: Сато Рюжи, Сагара Тору, Наги Тошиюки (барчаси Япониядан), Ҳуррам Шахзод (Покистон).Назоратчи: Субҳиддин бин Моҳд Солиҳ (Малайзия).Комиссар: Гоко Суминори (Япония).Жидда. “Қирол Абдулла спорт сити” стадиони. - деб хабар бермоқда Stadion.uz нашри.


Ширк… — Исломобод\nСиз шуердасиз Бош саҳифа → Ширк…\nislomobod Июль 21, 2018 0 Изоҳ\nАллоҳ ҳаром қилган нарсалардан сақланиш мўмин киши учун ўта муҳим иш эканлигини жуда яхши биламиз. Ана шундай сақланиш керак бўлган ишларнинг энг аввалгиси ва энг каттаси Аллоҳга ширк келтирмоқлик. Эҳтиёт бўлайлик!\nАллоҳга ширк келтириш. Бу амал ҳаром нарсаларнинг мутлоқ энг каттасидир. Абу Букра р.а дан: Расулуллоҳ с.а.в: “Сизларга гуноҳларнинг энг каттасини хабарини берайинми? (уч марта айтдилар). “Ҳа, айтинг ё Расулуллоҳ”- дедик. Расулуллоҳ с.а.в : “Аллоҳга ширк келтириш”-дедилар. ( Бухорий ривояти). Аллоҳ таоло ҳамма гуноҳларни кечириши мумкин илло ширкни эмас. Бу гуноҳни кечириши учун ўзига хос тавба бўлиши керак. Аллоҳ каломида: “Албатта, Аллоҳ Ўзига ширк келтиришни кечирмас. Ундан бошқа гуноҳни, кимни хохласа, кечирур. Ким Аллоҳга ширк келтирса, шубҳасиз, катта гуноҳни тўқибдир”, деб марҳамат қилган. (Нисо48)\nИслом миллатидан чиқарадиган катта ширклар бор, унинг соҳиби агар шу ҳолатида вафот этса, дўзахда абадий қолади. Кўпгина мусулмон юртларда тарқаган шундай ширк турларининг кўринишларидан:\nЎликлардан мадад сўраш\nВафот этиб кетган авлиёлар ҳожатларни ҳал қилади, ғам ташвишларни кетказади деб, улардан ёрдам, мадад ва қўллаб-қувватлашни сўраб эътиқод қилиш. Ваҳоланки Аллоҳ таоло: «Раббингиз сизни фақат унинг ўзигагина ибодат қилишингизга амр қилди», деди.(Исро:23).\nЎликларга дуо қилиш\nШунингдек ўтиб кетган пайғамбарлар, солиҳ кишилар ва бошқалардан шафоат истаб ёки бошига тушган кулфатлардан халос қилишни сўраб дуо қилиш, Аллоҳ таоло:\n“Ёки музтар-ночор одам дуо қилганда ижобат этиб, унинг мушкулини осон қилган ҳамда сизни ер юзида халифа қилган зот яхшими?! Аллоҳ билан бирга илоҳ борми? Қанчалик оз эслайсизлар-а?!”, деди. ( Намл 62).\nБаъзилар турса ҳам, ўтирса ҳам қоқилса ҳам бирон-бир пир ёки авлиёнинг исмини зикр қилишни ўзига одат ва дин қилиб олади. Оғир аҳволга тушиб қолса ёки мусибат ва ғам-ташвиш етса: баъзилар ё Муҳаммад, баъзилар ё Али, ё Ҳусайн, ё Баҳоуддин ва ё Пирим деб илтижо қилади. Ҳолбуки, Оллоҳ таоло бундай деган:\n“Албатта, сиз Аллоҳдан ўзга ибодат қилаётганлар ўзингизга ўхшаш бандалардир. Агар ростгўй бўлсангиз, уларни чақириб кўринг, бас, сизга жавоб берсинлар-чи!”. (Аъроф 194)\nҚабрларни тавоф қилиш, улуғлаш\nБаъзи қабрпарастлар, қабрларни тавоф қиладилар, устун ва бурчакларини силаб, юзларини суриб, остонасини ўпадилар. Қабр олдида бўйинларини эгиб, ўзларини хор тутиб, тазарруъ билан ёлвориб талабларини, ҳожатларини сўрайдилар. Беморлар дардларига шифо тилаган, бефарзандлар фарзанд талаб қилган, ҳожатини енгиллашини сўраган ва гоҳо қабрда ётган кишига нола қилиб: «Эй саййидим, ҳузурингизга узоқ шаҳардан келдим, мени ноумид қилманг», дейди. Аллоҳ таоло каломида: «Аллоҳни қўйиб, Қиёмат кунигача ҳам (дуони) ижобат қила олмайдиган олиҳаларга дуо-илтижо қиладиган кимсадан ҳам адашганроқ ким бор?! Ҳолбуки улар (жонсиз олиҳа)лар ўша (мушрик)ларнинг дуоларидан ғофилдурлар», деди.(Аҳқоф:5).\nПайғамбар соллаллоҳу алайҳи ва саллам ҳам ҳадис шарифда: «Ким Аллоҳдан бошқага дуо қилиб вафот этса дўзахга киради», деб хабар берганлар. (Имом Бухорий ривояти).\nЎликларни Аллоҳнинг рубубиятида шерик қилиш\nБаъзилар: «Авлиёлар борлиқни бошқара оладилар, улар фойда ва зарар беришга қодирлар», деб эътиқод қиладилар. Аллоҳ азза ва жалла айтади: «Агар Аллоҳ сени зарар ила тутса, Ундан ўзга ўшанга кушойиш берувчи йўқдир. Агар У сенга яхшиликни ирода қилса, Унинг фазлини рад этувчи ҳам йўқдир. Уни бандаларидан хохлаганига етказади. У мағфират қилувчи ва раҳмли зотдир.». (Юнус: 107).\n5. Мақбараларга шам ва чироқлар назр қилиш\nШунингдек, қабр эгаларига шам ва чироқларни назр қиладилар, Аллоҳдан бошқа учун назр қилиш ҳам ширкнинг турларидандир.\nАллоҳдан бошқа учун қурбонлик қилиш\nЯна катта ширк турларидан: Аллоҳдан бошқа учун қурбонлик қилиш. Аллоҳ таоло: «Раббингиз учунгина намоз ўқинг ва қурбонлик қилинг», деди. (Кавсар: 2). Яъни Аллоҳ учун ва Аллоҳнинг номи билан сўйинг!\nНабий алайҳиссалом: «Аллоҳдан бошқа учун қурбонлик қилган кимсага Аллоҳнинг лаънати бўлсин», деганлар. (Имом Муслим ривояти).\nЖонлиқ сўйиш гоҳида икки ҳаром нарсани ўзида жамлайди: Аллоҳдан бошқа учун сўйиш ва Аллоҳдан бошқанинг номи билан сўйиш.\nБу иккала хил сўйилган жонлиқни истеъмол қилиш ҳаромдир. Бизнинг асримизда тарқалган жоҳилий қурбонликлар жумласидан: «Жинларга атаб сўйиш», бунинг кўриниши, баъзилар ҳовли сотиб олсалар ёки уй қурсалар ва ё қудуқ қазисалар, унинг ёнида ёки остонасида, жинларнинг зарар етказишидан қўрқиб қон чиқарадилар.\n7. Аллоҳ ҳаром қилган нарсани ҳалол қилиш ёки Аллоҳ ҳалол қилган нарсани ҳаром қилиш ёки Аллоҳдан бошқа бирон кимса бу нарсада хақга эга дейиш ёки жоҳилий ҳукм ва қонунларга ихтиёрий ва рози бўлиб ҳукм юритиш ва ўшани ҳалол ва жоиз деб эътиқод қилиш. Аллоҳ таоло бунинг катта куфр эканини зикр қилиб шундай деди: «Улар Аллоҳни қўйиб ўзларининг ақллиларини ва роҳибларини Робб қилиб олдилар». (Тавба:31).\nАдий ибн Хотим Пайғамбар соллаллоҳу алайҳи ва салламдан ушбу оятни эшитганида: «Ахир улар, уларга ибодат қилмас эдилар», деганида. Пайғамбар соллаллоҳу алайҳи ва саллам: «Тўғри, лекин уларга Аллоҳ ҳаром қилган нарсани ҳалол дейишса ҳалол дейишар ва Аллоҳ ҳалол қилган нарсани ҳаром дейишса ҳаром дейишарди. Мана шу уларга бўлган ибодатларидир», деб жавоб бердилар». (Имом Байҳақий ривояти).\nДарҳақиқат, Аллоҳ таоло ширк келтирувчиларни сифатлаб шундай деди: “Сен: “Аллоҳ сизга нозил қилган ризқдан хабар беринг-чи! Уни ҳаром ва ҳалол қилиб олдингиз!”, деб айт. Сен: “Аллоҳ сизга изн бердими ёки Аллоҳга нисбатан ёлғон тўқияпсизми?”, деб айт. (Юнус: 59). Уломаларимиз: “Банда гуноҳ ва неъмат оралиғидадир, уни фақат истиғфор ислоҳ қилади”, деганлар.\nХайруллоҳ Саттаров, ЎМИ Самарқанд вилояти вакили ўринбосари\n“Саҳобаларнинг фазли борасида юз оят” туркумидан 26-оят\nПрезидент Имом Бухорий халқаро илмий-тадқиқот маркази қурилиши билан танишди


"Осмон ва ер ўртасида" муаллақ қолган одам ҳикояси\nРоссия Федерал Миграция хизмати 3 йилдирки Кемерово махсус приёмнигида сақланаётган ва самарқандлик экани айтилаётган Улуғбек Ўктамовни депортация қила олмаяпти. Ўзбекистон расмийлари эса бу шахс ўзи тўғрисида нотўғри маълумот бераётгани ва бундай шахс Самарқандда яшамаганини таъкидламоқда.\n“Мени нега қўйиб юборишмаяпти?”\nУч йилдирки Кемерово вилоят Федерал миграция хизмати Кемерово изоляторида қолаётган ўзбек муҳожири масаласи устида Россия ва Ўзбекистоннинг қатор идоралари билан ёзишма олиб бормоқда.\nУлуғбек телефон орқали Интернетдаги турли ижтимоий тармоқларда ўзи тушиб қолган вазият тўғрисида ёза бошлади.\n“Мен, Ўктамов Улуғбек Икромович, Кемерово шаҳар махсус приёмнигида 3 йилдан буён сақланиб келмоқдаман, чунки менинг паспортим йўқ. Мен сақланаётган махсус приёмникда ҳеч қандай шароитлар йўқ ва нима сабабдан ва қандай қонун асосида мени УФМС панжара ортида ушлаб турибди? Ҳақиқат қани?”, деб ёзади 34 ёшли Улуғбек Ўктамов “ВКонтакте”даги шахсий саҳифасида.\nОзодлик билан суҳбатда Улуғбек Самарқандда туғилиб ўсгани, ўша ерда болалар уйида катта бўлгани, лекин ўтган асрнинг 90 йиллари бошида Россияга қочиб келганини гапириб берди.\n- Мен туғилган жойимни билмайман. Биламанки, 10 ёшимгача Самарқанд детдомида катта бўлганман. Кейин детдомдан қочиб кетганман, ака. Тахминан 91 йил бошларида кетганман. Вокзалда ётиб юриб, проводник билан танишиб қолдим ва 1994 йилда “Андижон-Самара” поездида Волгоградга келворганман. Ўшанда тўлиқ 14 ёшда эдим. 1997 йилгача колхозда трактор ҳайдаб ишлаб юрдим. У ердан кейин Сургутга кетдим ва у ерда дачаларда қоровуллик қилдим,- деб эслайди Улуғбек.\n2005 йилда у шахсини тасдиқловчи ҳужжатлари бўлмагани учун Сургутда қўлга олинган. Унинг айтишича, роппа-роса бир йил махсус приёкникда ушлаб турилганидан ва Ўзбекистонга депортацияси амалга ошмаганидан кейин, у қўйиб юборилган.\n“Иккинчи сафар ҳибсдан чиққанимдан кейин туҳмат орқасидан 3,5 йилга қамалиб кетдим”, дейди Улуғбек.\n- Нефтеюганскда мелисани хотини билан уриб қўйсам, “Мени телефонимни тортиб олмоқчи, хотинимни нима қилмоқчи эди”, деб қаматворди улар. 2010 йил чиқдим, 1 декабр куни УФМСга қўлга тушиб қолдим. Жами 2005 йилдан бери ўтирган бўлсам, паспортим йўқлиги учун мана 5 йилдан бери турмадаман. Осмон ва ер ўртасида муаллақ қолдим,- дейди Улуғбек.\nСуҳбатдош Самарқанддаги болалар уйидан қочиб кетганидан кейин унга тегишли бўлган ҳужжатларни биров йўқ қилиб юборган бўлиши мумкинлигини тахмин қилди.\nУлуғбек Россия Миграция хизматида унга “Ўзбекистон сендан расман воз кечса, биз сенга паспорт расмийлаштиришга мажбур бўлардик”, дея билдиришганини ҳам маълум қилди.\n“Бундай одам бўлмаган!”\nКемерово вилояти бўйича Федерал миграция хизмати 2010 йилда “зўрлаш” ва “ўғирлик” моддалари асосида ўтириб чиққан Улуғбек Ўктамов масаласида бир неча маротаба Ўзбекистон элчихонаси ва расмий идораларига сўровнома юборганини маълум қилди.\nОғир жиноятларда айбланаётган одамни қўйиб юборишдан хавфсираётган Кемерово миграция хизмати матбуот маркази тарқатган хабарга кўра эса, Улуғбек аввалига ўзи Ўзбекистонга қайтишдан бош тортган ва жонига қасд қилишини билдирган. “У бир неча маротаба турли темир буюмларни ютиб, ўз жонига қасд қилган, лекин жарроҳлар ёрдамида тирик қолган”, деб хабар қилади вилоят ФМСи ўз сайтида.\nҲужжатни Озодликка "Комсомольская правда" мухбири тақдим этди.\nЎзбек дипломатлари Самарқанд вилоятида бундай одам мутлақо яшамагани, у ҳақда вилоят ва шаҳарнинг бирор ФҲДЁ бўлими ёки болалар уйида ҳеч қандай маълумот акс этмаганини маълум қилишмоқда.\nШу сабабли Ўзбекистон томони “12.07.1979 йилда туғилган У.И.Ўктамовга Ўзбекистон Республикаси фуқароси паспорти берилмаган” ва “унга Ўзбекистонга қайтиш учун сертификатни бериш имкони йўқлиги” тушунтирган.\nОзодлик олган ҳужжатлардан бирида Ўзбекистоннинг Россиядаги Бош консули Абдураҳим Қаюмов “фуқаро У.И. Ўктамов” масаласини “2007.04.07 й. Россия Федерацияси ва Ўзбекистон Республикаси ҳукуматлари ўртасида имзоланган Реадмиссия тўғрисидаги Келишув асосида ҳал этиш”ни тавсия қилган.\nРоссия Миграция хизмати ходимлари ҳам 34 ёшга кирган Улуғбек аввалига ўзи ҳақида бирор маълумот беришдан бош тортиб келгани, кейинроқ мутлақо тасдиқлаб бўлмайдиган маълумотларни бера бошлаганини айтмоқда.\nШу тариқа, СССРда туғилиб, на Ўзбекистон ва на Россияга фуқаролигига олинган Улуғбек Ўктамов масаласи очиқлигича қолмоқда.\nСуҳбатимиз сўнггида Улуғбек айнан турмада унутиб юборган ўзбек тилини тиклаб олганини айтади:\n- Мен умуман ўзбек тилини эсимдан чиқариб қўйган эдим. Уч йилдан бери ўзбек-тожиклар билан ўтирибман-ку. Детдомда ҳам русча, мактаб ҳам русча бўлган. Ўзбек-тожиклар билан яшаб яна ўрганиб оляпман тилни: она тилимку, вақти келса барибир қайтиб бораманку Ўзбекистонга,- дейди фуқаролиги йўқ шахс Улуғбек Ўктамов.


Canon’нинг даромади 39 фоизга тушиб кетди\n18:49 / 28.04.2016\nCanon компанияси ривожланаётган бозорларда ихчам рақамли камералар ва лазер принтерларга талабнинг сустлиги сабабли даромади 39 фоизга тушиб кетганини маълум қилди. Япон ишлаб чиқарувчиси чорак натижалари паст бўлгани сабабли жорий йилга даромадлар бўйича прогнозини пасайтирди.\nCanon’нинг 2016 йилнинг январь-март ойлари давомидаги операцион даромади 40,1 млрд иенни (361,4 млн доллар) ташкил қилди, бу эса бир йил аввалги кўрсаткичдан 39 фоиз камроқни ташкил қилди. Thomson Reuters таҳлилчилари компаниянинг даромади 67,74 млрд иен атрофида бўлишини тахмин қилишганди.\nCanon’нинг 2016 йилнинг 1-чорагидаги соф даромади ўтган йилнинг шу давридагига нисбатан 17,5 фоиз камроқ бўлиб, 28 млрд иенни (253 млн доллар) ташкил қилган. Тушум эса 7 фоизга камайиб, 797,2 млрд иенни (7,1 млрд доллар) ташкил қилган.\nCanon’нинг бундай паст кўрсаткичлари асосан фотоаппаратлар савдоси қисқаргани билан боғланган. Фотоаппаратлар учун жавоб берувчи бўлинма 1-чоракда 19,1 млрд иен (176,6 млн доллар) операцион даромад олган, бу эса бир йил аввалги кўрсаткичдан 33 фоиз камроқни ташкил қилган. Тушум эса 10,6 фоизга камайиб, 234,8 млрд иенни (2,1 млрд доллар) ташкил қилган.\nCanon жорий йил натижаларига кўра соф даромад ва тушумни мос равишда 200 млрд иен (1,8 млрд доллар) ва 3,6 трлн иен (32,5 млрд доллар) атрофида прогноз қилмоқда. Аввалроқ компания бу кўрсаткичларни мос равишда 260 млрд ва 3,85 трлн иен атрофида баҳолаганди. Компания прогнозини қайта кўриб чиқишини Хитой ва ривожланган давлатлар иқтисодиётининг секинлашиши ҳамда иена курсининг ошиши билан тушунтирган.